Aлишер Навоий ҳасби ҳоли масалалари\nHome icon Бош саҳифа»Ўзбек адабиёти»Мумтоз адабиёт»Навоийхонлик»Aлишер Навоий ҳасби ҳоли масалалари\nAлишер Навоий 1441 йил 9 февралда Aмир Темурнинг ўғли Шоҳруҳ Мирзо ҳукмронлиги даврида Ҳиротда туғилди. Хондамирнинг “Макориму-л- ахлоқ” асарида маълумот берилишича, шоирнинг туғилган санаси ҳижрий 844 йил рамазон ойининг 17 кунида бўлиб, товуқ йилига тўғри келади. Унинг отаси Ғиёсиддин Муҳаммад (уни Ғиёсиддин Кичкина деб ҳам аташган) темурийлар саройининг амалдорларидан, онаси (исми маълум эмас) Кобул амирзодаларидан Шайх Абу Саъид Чангнинг қизи бўлган. Aбдураззоқ Самарқандийнинг “Матлаъи саъдайн” ва Мирхонднинг “Равзату-с-сафо” асарларида келтирилишича, Aлишернинг бобоси Aмир Темурнинг ўғли Умаршайх билан эмикдош (кўкалдош) бўлган. Навоий “Вақфия” асарида ўз ота-боболарининг темурийлар саройида юқори мавқеда бўлганликлари ҳақида шундай ёзади: “...бу хокисорнинг ота-бобоси ул ҳазрат (Султон Ҳусайн Бойқаро)нинг бобо ва аждоди хизматларида... улуғ маротибқа сазовор ва бийик маносибқа комгор бўлғон эрдилар”.\nАмир Темурнинг Умаршайх исмли ўғлига набира бўлган шаҳзода Ғиёсиддин (Султон Ҳусайн Бойқаронинг отаси)дан фарқлаш учун Алишернинг отасини Ғиёсиддин Кичкина деб атаганлар.\nАлишер Навоий ўзининг бирор асарида ота-онаси ҳақида аниқ маълумот келтирмайди. Навоий даврида яратилган манбаларда ҳам улуғ шоирнинг ота-онаси билан боғлиқ етарли маълумот учрамаслигини кузатиш мумкин. Ш.Сирожиддиновнинг ёзишича, ҳазрат Навоий ғоят камтарлик юзасидан ўз аждоди борасидаги тафсилотларнинг келтирилишини лозим топмаган ва замондошларининг ҳам бу масалада шундай йўл тутишларини истаган. Алишер Навоий вафотидан сўнг яратилган манбаларда бу маълумотлар адади бир оз кенгаяди.\n Ш.Сирожиддинов Навоий Самарқандга айнан Ҳиротдан йўл олганлиги масаласига шубҳа билан қарайди. Олимнинг фикрича, Навоий ҳақидаги манбаларнинг бирортасида ҳам шоирнинг айнан Ҳиротдан Самарқандга сафар қилганлиги ҳақидаги маълумот келтирилмайди, балки “Хуросондан Самарқандга” йўл олганлиги айтилади. Машҳад ҳам Хуросон таркибида эканлиги ҳисобга олинса, Навоий Самарқандга Машҳаддан борган бўлиши ҳам мумкин (Сирожиддинов Ш. Алишер Навоий: манбаларнинг қиёсий типологик, текстологик таҳлили. – Б. 45-48).\nНавоийшунос олим Қ.Эргашев ҳам улуғ шоир ҳаётининг айнан шу даври навоийшуносликда яхши ўрганилмаганлигига эътибор қаратади (Эргашев Қ. Алишер Навоий ҳаёти ва ижодий биографиясига доир // Халқаро илмий-назарий анжуман материаллари. – Б.35-36)


Бишкек–Ўш йўлидаги автоҳалокат натижасида 5 киши вафот этди - 0\nБишкек–Ўш йўлидаги автоҳалокат натижасида 5 киши вафот этди\nIyun 27, 2020 Iyun 27, 2020\nБугун, 27-июнда тонги соат 6:00 атрофида Жайил тумани Сосновка овулига кираверишдаги йўлда автоҳалокат қайд қилиниб, бир вақтнинг ўзида 5 киши вафот этди. Бу ҳақда воқеа гувоҳларига таянган ҳолда Turmush нашри маълум қилмоқда.\nМаълум бўлишича, «Лексус» автоуловининг ҳайдовчиси бошқаруни йўқотиб, қарши томонга чиқиб кетган вақтида «Фура» билан тўқнашган.\nЧуй вилояти йўл ҳаракатини назорат қилиш хизмати автоҳалокат содир бўлганини тасдиқлаб, тегишли иш ҳаракатлари олиб борилаётганини маълум қилди.\nШунингдек, ФВВнинг маълумотига кўра, фалокат Бишкек–Ўш йўлининг 69-километрида (Бекитай овули) содир бўлган. Йўлда «Лексус RX350» русумидаги автомашина билан юк ташувчи «МАН» автомашинаси тўқнашган. Фалокат натижасида 5 киши (3 аёл, 1 эркак ва 1 ёш бола) вафот этиб, кичкинтой 1 қиз жабрланган (шахси тасдиқланмоқда). Воқеа содир бўлган жойга ФВВнинг 4 нафар қутқарувчиси жалб қилиниб, вафот этганларнинг жасадини машинадан чиқариб, ИИВнинг ҳодимларига ўтказиб беришди.\nСOVID-19: 27-июнда 50 бемор тузалди, жами соғайганлар 2212 нафарга етди\nОқ уйнинг иморати 2 кунга ёпилди\nNoyabr 28, 2020 0\nМазкур дастур Европа Иттифоқининг молиявий кўмагида тайёрланган. Ушбу дастур...\nNoyabr 21, 2020 0\nМазкур видео “Узпресс.кг” сайтининг лойиҳаси ҳисобланади. Кўрсатувда интернетдаги видеолардан...\nAvgust 23, 2020 0\nЖаҳон соғлиқни сақлаш ташкилоти тожливирус вабоси икки йилдан камроқ...\nCOVID-19: «Қийма» лойиҳаси Коронавирус Соғлиқ


Ўзбекистонлик дзюдочилар Тошкентдаги Гран-прининг илк кунида 7 та медални қўлга киритди\nТеглар: Спорт, Тошкент\nДобавлено: 07.10.2016, 11:24\n“Ўзбекистон” спорт мажмуасида дзюдо бўйича Тошкент Гран-Приси турнирига старт берилди. Кетма-кет тўртинчи маротаба Тошкентда ташкил этилаётган ушбу нуфузли мусобақада 15та мамлакат полвонлари 7та вазн тоифасида медаллар учун бахсларга киришишган.\nГран-Прининг илк куни терма жамоамизга 7та медални тақдим этди. -60 кг вазн тоифасида татамига чиққан Муҳриддин Тиловов барча рақибларини мағлубиятга учратиб, олтин медални қўлга киритди.\n-52 вазндаги вакиламиз Диёра Келдиёрова финалгача етиб бориб, кумуш медал билан тақдирланди. -60 кг вазнда Шарофиддин Лутфуллаев, -48 кг вазнда Нодира Гулова, Муқаддас Кубеева, -52 вазн тоифасидаги Гулойим Жумабоева, -57 кг вазнда Санобар Султонова бронза медалига сазовор бўлди.\nИлк кунги бахслардан сўнг терма жамоамиз 7та медал билан умумжамоа ҳисобида иккинчи ўринни эгаллаб турибди. Иккита олтин ва битта кумуш медални қўлга киритган Россия терма жамоаси биринчи поғонадан жой олган.


ХОЖА НИЁЗ ХОРАЗМИЙ (Ҳазрат Бобойи Лақлақагий) - Баҳоуддин Нақшбанд ёдгорлик мажмуаси маркази\nХОЖА НИЁЗ ХОРАЗМИЙ (Ҳазрат Бобойи Лақлақагий)\n23 май 2019 й.\n435 марта ўқилди.\nХОЖА НИЁЗ ХОРАЗМИЙ\n(Ҳазрат Бобойи Лақлақагий)\nРомитан тумани ўзининг ўтмишдаги буюк алломалари, авлиё-ю фозилу, олиму пирлари билан бутун мамлакатимизда маълум ва машҳурдир. Мустақиллик йилларида улуғ инсонлар мангу қўним топган ана шу заминдаги муқаддас қадамжоларни обод қилишга алоҳида эътибор қаратилиб, мақтаса арзигулик савоб ишлар амалга оширилди. Айниқса Бобойи Самосий, Хожа Али Ромитаний, Хожа Ўбон, Хожа Заъфарон, Ҳаким Мулло Мир ҳазратлари қатори Хожа Ниёз Хоразмий (Ҳазрат Бобойи Лақлақагий) каби тасаввуф оламининг таниқли намояндалари қабрлари қўйилган қадамжоларда улкан бунёдкорлик ишларини йўлга қўйиш учун бутун халқ оёққа туриб, ўз ҳиссасини қўшди, десак муболаға бўлмайди. Негаки, бу ерлар собиқ Шўро тузуми даврида ташландиқ, кўримсиз, афтода бир аҳволга тушиб қолган, ҳатто шу атрофда яшовчи оддий аҳоли ҳам улар ўтмиши ва тарихи ҳақида ҳеч бир тасаввурга эга эмас эди.\nЮқорида номлари зикр этилган азиз авлиёлар қаторида саналган Хожа Ниёз Хоразмий хожагон тариқати занжирининг бошланишида турувчи буюк зот бўлиб, хожагон тариқатининг асосчиси улуғ пир Абдулхолиқ Ғиждувонийнинг устози саналади. Маълумки, Ислом оламида ўзининг халқчиллиги ва оммавийлиги билан танилган хожагон-нақшбандия тариқатининг алоҳида ўрни ва мавқеи бор. Ушбу таълимотнинг шаклланиб, ривож топишида улуғ авлиё Хожа Ниёз Хоразмий бобомизнинг хизматлари бисёр. Ҳазрат асосан деҳқончилик билан шуғуллансаларда ўз муридлари тарбияси учун кўпроқ вақтларини улар билан ўтказганлар,вақт-вақти билан воҳанинг барча туманларига сафар қилиб турганлар.\nАбдулхолиқ Ғиждувоний ўз устозларига ниҳоятда ҳурматлари баландлигидан уларнинг хизматларини қилиб, дуоларини олган эканлар. Ул зот сабоқ олмоқ учун Ғиждувондан пиёда юриб, Хожа Ниёз Хоразмий ҳузурига келарканлар, Зарафшон дарёси устига қурилган “Пули Лақлақа” кўпригидан ўтарканлар. Бу кўприкни Хожа Ниёз Хоразмий шахсий маблағлари ҳисобидан қуриб, ундан ўтиш чоғи кўприк қимирлаб тургани учун “Пули лақлақа”, яъни қимирлаётган кўприк номини олган экан. Ҳазратнинг халқ орасида “Бобойи Лақлақагий” номи билан аталиши сабаби ҳам шудир.\nҲазратнинг мангу қўним топган жойлари Ромитан шаҳрининг жануби ғарбида, собиқ Зарафшон дарёси бўйидаги унча баланд бўлмаган тепалик устидадир. Халқимиз бу жойни “Ҳазрат Бобо қабристони” деб юритади.\nЎтган асрнинг 90-йиллари қабристон атрофида дастлабки ободонлаштириш ишлари бошлаб юборилди. Шундоқ ён тарафдан оқиб ўтувчи Хайробод канали тўғрилаб олиниб, ҳудуд қарийб икки гектарга кенгайтирилди ва Ҳазрат қабрлари устига мақбара қуриш ишлари бошланди. Мақбара тагзамини тўлиқ очилиб, темир-бетон панжаралар билан мустаҳкамланди. Унинг томонлари 8,5х8,5 метр ва баландлиги қўшқаватли гумбази билан 8,5 метрни ташкил қилади. Мақбара 2016-17 йилларда тўлиқ реконструкция қилинди.\nВилоятимизнинг йирик реставратор устаси Тағи Обиддинов бошлиқ жамоа аъзолари реконструкция ишларини сифатли бажариб, зиёратгоҳни туманнинг муқаддас қадамжоларидан бирига айлантирдилар. Шунингдек, сангтарош уста Тойир Райимов, ромитанлик тадбиркор, Шавкат Тойиров, Низом Ҳусенов ва бошқа ўнлаб саховатпеша инсонлар Хожа Ниёз Хоразмий - Ҳазрат Бобойи Лақлақагий зиёратгоҳини обод қилишга муносиб ҳисса қўшдилар. Мазкур қадамжода ободончилик ишлари ҳали-ҳануз давом эттирилмоқда.\nЮртимиздаги бу каби табаррук қадамжолар ёшларимизни она Ватанга садоқат, ўтмиш аждодларимизга нисбатан ҳурмат-эътибор руҳида тарбиялаш учун муҳим омил ҳисобланади.\nРомитан туман “Ҳазрати Умар”


Фарғона вилояти ҳокими соқол, рўмол ва иш жойларида намозга қарши чиқиб, бунга бўйсунмаганларни қамаш билан таҳдид қилди » Ўзбекистон янгиликлари – Zamin.uz\nФарғона вилояти ҳокими соқол, рўмол ва иш жойларида намозга қарши чиқиб, бунга бўйсунмаганларни қамаш билан таҳдид қилди\n30 сентябрь 2019, 11:04\nЭслатиб ўтамиз, Фарғона вилояти ҳокими Шуҳрат Ғаниев 2018 йили Ақтўбеда юз берган фожиа ва унинг оқибатлари муҳокамасига бағишланган селектор йиғилиши ўтказган ва йиғилиш давомида Тошлоқ тумани аҳолисини «ҳароми» деб атаб, уларнинг Ҳажга боришини тақиқлаганди. 2019 йил 2 август куни Президент раислигида ўтказилган видеоселекторда Шавкат Мирзиёев «снос»лар масаласига алоҳида тўхталиб, Хоразм, Қашқадарё вилоятлари ҳокимлари билан бирга Фарғона вилояти ҳокими Шуҳрат Ғаниевнинг ишларини «хиёнат» деб баҳолади.\nПрезидент Ўзбекистонни бутун дунёга шарманда қилаётган вилоят ҳокимларига чора кўришни бош вазир Абдулла Арипов ва Президент администрацияси раҳбари Зайнилобиддин Низомиддиновга топширган эди. Якунда ушбу вилоят раҳбарлари ишончни оқлаши учун йил охиригача имкон берилди. Ўзбекистон мустақиллигига 28 йил тўлиши муносабати билан Президент Шавкат Мирзиёев Шуҳрат Ғаниевни «Меҳнат шуҳрати» ордени билан мукофотлаган эди.\nЯнгиликлар » Жамият » Фарғона вилояти ҳокими соқол, рўмол ва иш жойларида намозга қарши чиқиб, бунга бўйсунмаганларни қамаш билан таҳдид қилди\n06:00 Президент Фарғона вилояти ҳокимини «колхоз раиси» деб атади


'2011 йилда Ўзбекистон иқтисоди жадаллик билан ривожланади'ми? - BBC News O'zbek\n'2011 йилда Ўзбекистон иқтисоди жадаллик билан ривожланади'ми?\nБританияда чоп этилувчи нуфузли The Economist журналининг таҳлилий бўлими расмий рақамларга таяниб, Ўзбекистонни жорий йилда ҳам иқтисоди тез суръатда ривожланувчи давлатлар ўнлигига киритган.\nEconomist Intelligence Unitнинг расмий маълумотларга таяниб айтишича, 2011 йилда Ўзбекистонда иқтисодий ўсиш сезиларли бўлиб, 7.9 фоизни ташкил этади.\nБританиялик таҳлилчиларнинг айни шу асосдаги башоратларида иқтисодий ўсиш суръати бўйича Ўзбекистон Эритрея, Қатар, Гана, Эфиопия, Хитой ва Ҳиндистондан кейин еттинчи ўринни эгаллаган.\nЎзбекистон ҳукумати яқинда 2010 йилда мамлакатдаги иқтисодий тараққиёт даражаси 8.3 фоизни ташкил этганини билдирганди.\nБиз Economist Intelligence Unit гуруҳининг Ўзбекистон бўйича иқтисодий таҳлилчиси Жон Эндрюга боғланиб, улар келтираётган расмий рақамлар қанчалик ҳақиқатга яқин, деб сўрадик:\nЖон Эндрю: Ўзбекистон иқтисодиётига назар ташлаганда аксар таҳлилчилар дуч келадиган асосий муаммо шуки, ўзбек расмийлари берган рақамлар умуман ишончга лойиқ эмас. Ўзбекистон ҳукумати расмийлари мамлакат иқтисодий ўсишини бўрттиришга, ҳақиқий инфляция даражасини эса пасайтириб кўрсатишга ҳаракат қилишади. Улар, шунингдек, мамлакатдаги ишсизлик даражасини паст қилиб кўрсатишга интилишади. Биз ва бошқа халқаро ташкилотлар, жумладан, Халқаро Валюта Жамғармаси Ўзбекистон расмийлари берган расмий рақамларни берамиз. Унда эса, воқеъликдан узоқ иқтисодий аҳвол гавдаланади. Расмий ҳисоб-китобларга кўра, 2010 йилда Ялпи Йиллик Ички Маҳсулот ишлаб чиқариш ҳажмининг ўсиши 8.3 фоизни ташкил этган. Амалда эса, бу кўрсаткич Ўзбекистонда 3 фоиз, нари борса, 4 фоизни ташкил этган бўлса, эҳтимол. Ўзбекистон расмийлари яна сўнгги глобал молиявий инқироздан мамлакат иқтисодиёти умуман зарар кўрмаганини даъво қилишади.\nБи-би-си: Сиз бу даъволар асоссиз деб ўйлайсизми?\nЖон Эндрю: Мен амалда бундай эмас, деб ўйлайман. Расмий иқтисодий ўсиш кўрсаткичлари соғлом экани даъво қилинса-да, ўзбек халқи ундан ҳеч қанақасига баҳраманд бўлаётгани йўқ. Ўзбекистондаги иқтисодий ўсиш кўрсаткичлари Қозоғистон ва Россияда меҳнат қилаётган ўзбекистонлик муҳожирларининг юборадиган пулларига боғлиқдир. 2009 ва 2010 йилларда Россия ва Қозоғистон иқтисодиётлари жаҳон молиявий инқирозидан қаттиқ зарар кўрди. Натижада, ўзбекистонлик меҳнат муҳожирларининг ватанларига юборадиган маблағлари 30 фоизга тушиб кетди.\nБи-би-си: Сиздаги ҳисоб-китобларга кўра, Ўзбекистонда иқтисодий ўсиш қанчани ташкил этган бўлиши мумкин?\nЖон Эндрю: Бизда аниқ ва ишончли рақамлар йўқ. Биз Ўзбекистон ҳукумати берган маълумотларни такрорлаймиз, холос. Менинг назаримда, Ўзбекистонда 2010 йилда ҳақиқатдан ҳам иқтисодий ўнгланиш бўлди. Чунки асосий экспорт бозорлари молиявий инқироздан чиқа бошлашди. Мисол учун, Ўзбекистондан Россияга автомобиль сотиш анча яхшиланиб, 11 фоизга ўсди. Ўзбекистонда Ялпи Йиллик Ички Маҳсулот ишлаб чиқариш ҳажмининг ўсиши ўзбек расмийлари айтаётганидек, 8.3 фоизни эмас, балки, менинг тахминимча, 3-4 фоизни ташкил этди.\nБи-би-си: 2011 ва 2012 йилларга мўлжалланган иқтисодий кўрсаткичлар башорати қандай?\nЖон Эндрю: 2011 ва 2012 йилларда иқтисодий ўсиш суръати бироз пасаяди. Чунки, менинг ўйлашимча, жаҳон иқтисодиётининг ўсиши яхлит олганда сал сустлашади. Бу, албатта, Ўзбекистон иқтисодиётига ҳам таъсир этмасдан қолмайди. Ўзбек расмийлари иқтисодий сустлашув Ўзбекистонга таъсир кўрсатмади, деб даъво қилишлари мумкин, аммо амалда таъсир кўрсатмасдан қолмайди. Расмийлар иқтисодий ўсиш 8 фоизлар атрофида бўлди, дейишларини кутаяпман. Аммо амалда 2011 йилда Ўзбекистонда ўсиш тахминан 2 фоиз атрофида бўлади, деб ўйлаяпман.\nБиз Ўзбекистондаги ички ишлаб чиқариш даражаси билан боғлиқ бугунги аҳволни билиш учун мустақил маҳаллий иқтисодчи Жаҳонгир Шосалимовни суҳбатга тортдик.


Surah Imran Translation in Uzbek » Quran Online\nУндан олдин одамларга ҳидоят қилиб. Ва Фурқонни ҳам туширди. Аллоҳнинг оятларига куфр келтирганларга шиддатли азоб бор. Аллоҳ азиз ва интиқом олувчи зотдир. (Демак, Муҳаммад алайҳиссаломга тушган китобни ҳам Аллоҳнинг Ўзи туширган, китобларнинг тушиши башарият учун янгилик эмас,Қуръон ҳам аввалги тушган илоҳий китобларнинг давоми. )\n«Ўша нарсаларингиздан яхшироғининг хабарини берайми?!–деб айт. Тақво қилганларга Роббилари ҳузурида остидан анҳорлар оқиб турган жаннатлар бор. Унда абадий қолурлар. Покиза жуфтлар ва Аллоҳ томонидан розилик бор. Ва Аллоҳ бандаларни кўриб турувчидир». (Ҳамма бу дунёнинг матоҳига ўзини уради. Ўшани деб кўплар гуноҳга ботади, диндан чиқади. Ҳолбуки, бу нарсалар шунча уринишга арзимайдиган нарсалардир. Беш кунлик дунёнинг ўткинчи орзу-ҳаваси, холос. Лекин бошқа тарафда ундан яхши, абадий неъматлар бор. Аллоҳ таоло ушбу оятда Пайғамбаримиз алайҳиссаломга хитобан: «Ўша нарсаларингиздан яхшироғининг хабарини берайми?! деб айт», деб буюрмоқда. Охират неъматлари бу дунё матоҳидан нақадар устун эканлиги шак-шубҳасиз ҳақиқатдир. Аммо охират неъматларининг яна бир ўзига хос имтиёзи бор. У ҳам бўлса, уларнинг тақводор бандаларга хослигидир, бошқаларга насиб қилмайди.)


Экология – қанчалик долзарблигини биз доим ҳам тўла англайвермайдиган масала. Аммо бунинг тасдиғини кўриш учун бугун узоққа бориш шарт эмас.\nЭкология ва атроф-муҳитни муҳофаза қилиш давлат қўмитаси – Ўзбекистон ҳавоси, суви, тупроғи тозалиги ва бунинг учун қабул қилинган меъёрларга ҳамманинг амал қилишини таъминлаш учун жавобгар ва ваколатли орган.\nШу туфайли ҳам фаол жамоатчиликда ушбу органга саволлар талайгина.\nKun.uz соҳадаги кўплаб муаммоли масалалар юзасидан қўмита раиси ўринбосари Исломбек Боқижонов ва бошқа мутасаддилар иштирокида катта интервью ташкил этди.\n«Агар ўзимни табиатга бефарқ тадбиркор деб олсам, унда ўзим атмосферага чиқинди чиқаряпман, ўзим оқова сувларга кимёвий заҳарларни оқизяпман, ўзим чиқиндини белгиланмаган жойга ташлаяпман. Кейин эса аптекага бориб, болаларимга дори оляпман. Табиатни ўзим заҳарлаб, энди ўзим даволаняпман...» – дея айрим тадбиркорлар ҳолатини тасвирлади Исломбек Боқижонов.\n«Биз экологияга зарар етказаётган корхоналарга нисбатан кескин чоралар кўриб, суд орқали фаолиятини тўхтатиб қўя оламиз. Масалан, бир корхона бир кун ишламаса, унинг 300 ёки 500 нафар ишчисининг уйида қозони қайнамайди. Бу томонини ҳам ўйлашимиз керак-да.\nЭкоқўм раиси ўринбосари Исломбек Боқижонов\nШунинг учун биз кескин чоралар қўллашдан олдин босқичма-босқич шароит яратишимиз керак. Ўзимизда айб бўлган, ўша корхона очилаётган пайтда биз шуни талаб қилмаганмиз. Агар бошида қаттиқроқ турсак эди, у корхона ҳали иш бошламасидан, ўша 500 кишини ишга олмасидан олдин зарур чораларни кўрганда, яъни экологияга зарарни минималлаштирадиган технологияларни жорий этганида, тўғри бўларди. Шу сабабли ҳам биз ҳозир янги очилаётган корхоналарга талаб қўйяпмиз.\nЎзим гувоҳ бўлдим. Тошкент шаҳрининг ўртасида битта катта завод қурган. У заводдан атмосферага чиқинди чиқади, заводнинг шундоқ ёнида эса – аҳоли уйлари. Шунга қарамай бу завод қурилган. Энди уни кўчирамиз десак, фаолиятини тўхтатиб қўямиз десак, у бир неча юз ёки минг кишини иш билан таъминлаган.\nЙирик корхоналар триллионлаб солиқ тўлашади, тўғри, лекин солиқ тўлади, давлатга фойда келтирди деган билан атмосферани унутмаслигимиз керак-да.\nШу масалаларга етарлича эътибор берилмагани учун ҳам Хитойдаги кўплаб шаҳарлар аҳолиси ҳозир кечаси осмонда юлдузни кўра олмайди. Биз ҳам ҳаво ифлосланиши сабаб юлдузларни кўра олмайдиган даражага бориб қолмаслигимиз учун ҳозирдан ҳаракат қилишимиз керак. Шу йўлда ҳаракат қиляпмиз ҳам», – дейди Экоқўм раиси ўринбосари.\nБир ярим соат давом этган суҳбат экология соҳасидаги кўплаб муҳим муаммоларни қамраб олди. Унда, хусусан, қуйидаги мавзуларда сўз борди:\nТошкентдаги маҳаллаларнинг бирида яна ўнлаб дарахтлар кесилди.\nЭкология қоидалари бузилгани ҳақида хабар берганларга пул тўланадими?\nҲавони ифлослантираётган, одамларни касал қилаётган заводлар\n«Катталар»га тегишли корхоналарга Экоқўмитанинг кучи етадими?\n«Дунёнинг айрим шаҳарларида ҳаво ифлосланганидан кечалари юлдузни кўриб бўлмайди. Биз ҳам шу даражага бориб қолмайлик»\nЭкологияга зарар етказганлик учун жарималар: тушган пуллар нималарга сарфланади?\n«Олмоқчи эдик, фикримиздан қайтдик» — қўмитанинг қимматбаҳо машиналари ҳақида\nТошкентда канализацияга заҳарли сувларни оқизаётган корхоналар масаласи\nКорхона ўрнатилган тозалаш фильтрларини ишлатяптими-йўқми, бу қандай назорат қилинади? Экологик мониторинг ҳақида\nҲавога, сувга, тупроққа зарарли чиқиндилар чиқараётган заводлар: уларни олдиндан огоҳлантирмай текшириш\n«Йилига 200 млн сўм компенсация тўлайдиган корхонани кутилмаганда бориб текширса, 2 миллиард сўм тўлайдиган қилиб чиқарса бўлади»\n«Экологияга зарар етказаётган ҳам, аптекага бориб болаларимизга дори олаётган ҳам ўзимиз»\nҚурилиш бўлаётган боғларда (Миллий боғ, «Ғафур Ғулом» ва бошқалар) дарахтлар хатловдан ўтказилган. Хўш, кейин-чи? Хатловга олинган дарахт ҳозир соғ-омон ўз жойида турганига кафолат борми?\nМораторий: Ноқонуний кесилган 1та дарахт ўрнига 100тасини экиш ва уларни 3 йил парваришлаш талаби қўйилган. Экилган дарахтни 3 йил парвариш қилмаганга жавобгарлик борми?\nНоқонуний дарахт кесилишининг олдини олган фуқароларга пул мукофоти тўланади. Бу пул бир неча миллион сўм бўлиши ҳам мумкин.\nТизимдаги коррупция: соғ дарахтни касал деб ёздириб, уни «қонуний» кесиш ҳақида\nТошкентнинг Навоий кўчасидаги дарахтлар инвентаризацияси\nДарёлардан ноқонуний шағал қазиб олиш. «Техника ёллаб, шағал қазиб олишга боринг, инспекторимиз 20 дақиқада етиб боради»\nШаҳарларда юк машиналаридан чиқаётган чиқиндилар. Тошкентга кириб-чиқадиган автомобилларнинг «глушител»идан чиқаётган ажралмалар меъёрини ўлчаш бошланади.\nҚурилишлардан кўтарилаётган чанг. Экологлар буни қандай ҳал қилмоқчи?\nТўлиқ суҳбатни Kun.uz'нинг YouTube'даги каналида томоша қилинг. Ва унутманг, экология – сиз, оилангиз ва яқинларингиз саломатлиги демакдир. Саломатлигингизга бефарқ бўлманг.


Ҳуқуқшунос, демократ ва сиёсатчи: Жо Байденнинг АҚШ президентлиги сари босган йўли - 08.11.2020, Sputnik Ўзбекистон\nАмерика Қўшма Штатларида 46-президент сайловлари бўлиб ўтди. Америка ОАВлари прогнозларига кўра, унда Жо Байден сайловчилари ҳайъатининг сайланиш учун етарли... 08.11.2020, Sputnik Ўзбекистон\n14:00 08.11.2020 (янгиланди: 14:19 08.11.2020)\n© AP Photo / UNCREDITEDЖо Байден АҚШ президенти сайловларида номзодини бир неча марта илгари сурган.\n© AFP 2018Байден 30 ёшга киришидан бир неча кун олдин Делавэр штатидан сенатор этиб сайланган ва энг ёш сенаторлардан бири бўлган.\n© AFP 2018 / WILLIAM THOMAS CAINБайден 36 йил сенатор бўлган. 2009 йил Барак Обама президентлиги даврида вице-президент бўлган.\n© AFP 2018 / JUSTIN SULLIVANВице-президент Жозеф Байден\n© AFP 2018 / JOE RAEDLEБарак Обама ва Жозеф Байден рафиқалари билан.\n© AFP 2018 / TANNEN MAURYОбама ва Байденлар\n© AP Photo / Damian DovarganesХитой раиси Си Цзиньпин АҚШ вице-президенти Жо Байден билан шоколад емоқда.\n© AFP 2018 / ALEXEY DRUZHININ2011 йил АҚШ вице-президенти Жо Байден Москвага ташриф буюрди ва ўша пайтлар Россия бош вазири бўлган Владимир Путин билан учрашган.\n© AFP 2018 / ALEXANDER NEMENOVРоссия президенти Дмитрий Медведев АҚШ вице-президенти Жо Байден билан суҳбатлашмоқда.\n© REUTERS / Brian SnyderЖо Байден рафиқаси билан Умилмингтонда чиқиш қилмоқда.\n© REUTERS / KEVIN LAMARQUEАҚШ Демократик партиясидан номзод, собиқ АҚШ вице-президенти Жо Байден тарафдошлари билан мулоқот чоғида.\n© AP Photo / Andrew HarnikЖо Байден тарафдорларига мурожаат қилмоқда


БИЛИБ ҚЎЙГАН ЯХШИ || ЛАКТОФИЛЬТРУМ\nЛактофильтрум билан гўзаллик ва саломатлик борасида ўйланг\nТеглар бўйича фильтрлаш:\nТери гўзаллиги | Бизнинг соғлигимиз |\n19.12Тери гўзаллигиЛактофильтрум®- сизнинг организмингизни тозалашда ёрдам беради\nАгар сиз сочларингизнинг ранги ўчиб синиқ бўла бошлаганини,терингиз кўчаётганини пайқай бошлаган бўлсангиз,кўзингиз тагида доиралар,мунтазам бош оғриғи ва асабийлик пайдо бўлса,бу сизга«организмни тозалаш» керак дегани...\n01.11Бизнинг соғлигимизАллергияда болалар учун Лактофильтрум®Болаларда аллергия йилдан-йилга тобора кенг тарқалмоқда. Статистикага кўра, барча болаларнинг тахминан 25 фоизи унинг турли кўринишларидан қайсидир даражада азобланади. 01.11Тери гўзаллигиИчакнинг терига таъсириСизнинг фикрингизча, муваффақиятли ташқи кўринишнингнинг асоси нима? Албатта, соғлом теридир! Шунинг учун соғлом бўлиш учун жуда кўп куч сарфланади. Шу билан бирга, асосий саъй-ҳаракатлар унинг табиий қайта тикланишига эмас, балки тери муаммоларини маскалашга қаратилган. 17.10Бизнинг соғлигимизAtopik Dermatitda Lactofiltrum®Ҳозирги замон катта шаҳарлар экология шароитида умр кечираётган кишиларнинг аксарияти турли аллергенларга нисбатан реакциядан азият чекади. Кенг тарқалган аллергия турларидан бири – атопик дерматит. 17.10Тери гўзаллигиҚандай қилиб кузда терининг ҳимоя хусусиятларини ошириш мумкин?\nКуз-қиш мавсумида одатда, иммунитет пасайиб, кўпчиликда сурункали касалликлар зўраяди ва саломатлик билан боғлиқ янги муаммолар юзага келади.\n02.10Бизнинг соғлигимизАллергияда ЛактофильтрумАллергик реакциялар сайёрамиз аҳолисини йилдан йилга кўпроқ безовта қилаяпти. Ҳар иккинчи кишида у ёки бу моддага нисбатан ортиқча рекция кузатилмоқда ва бу ҳолат инсонлар ҳаёт сифатига салбий таъсир кўрсатмоқда. 02.10Тери гўзаллигиЭшакемига қарши ЛактофильтрумЭшакеми физик, кимёвий, биологик сингари ташқи таъсирларга организмнинг ҳаддан ошиқ реакциясидир. Қаттиқ совуб кетиш, баъзи маҳсулотларни истеъмол қилиш, ҳатто ҳашаротларнинг чақиши мазкур патологик синдромга сабаб бўлиши мумкин. 02.10Бизнинг соғлигимизТоксинларни чиқариш учун ЛактофильтрумҲар куни организмимизга умумий саломатликка салбий таъсир кўрсатувчи кўплаб заҳарли моддалар тушади. Ошқозон-ичак тизими ва унинг ёрдамчилари уларга қарши мустақил курашади, аммо баъзи ҳолларда кучи етмай қолади. 02.10Бизнинг соғлигимизБолалар учун ЛактофильтрумБолалар организми ҳимоя тизими ривожланган катталарникига қараганда бир неча баравар турли хилдаги нохуш омиллар таъсирига мойиллиги билан ажралиб туради. Шу боис ҳам ота-оналар тез-тез бола организмига тушган зарарли моддалар оқибатидаги интоксикация ва ёки бошқа нохуш ҳолатларга дуч келади. 02.10Бизнинг соғлигимизЛактофильтрумни қандай қабул қилиш керакҚатор энтерсорбент воситалар ҳамма вақт ва исталган ёшда долзарб аҳамиятга эга (эмизикли боладан тортиб кексаларга қадар). Бироқ, барча кишилар ҳам самарадорлиги яхшироқ бўлиши учун уларни қандай қабул қилиш лозимлиги ҳақида етарли маълумотга эга эмас. 11.08Бизнинг соғлигимизАллерген ва токсинлар сорбцияси\n21.07Бизнинг соғлигимизАллерген ва токсинлар сорбцияси (организмдан уларни чиқариш усули)Кейинги пайтларда кўплаб кишиларнинг шифокорларга аллергия аломатлари билан мурожаат қилишидек, анчайин нохуш ҳолат тез-тез кузатилмоқда. Очиғи, бунга ҳайрон бўлмаслик ҳам керак, негаки, экология кун сайин ёмонлашмоқда, озиқ-овқатлар ва ичимлик сувининг сифати пасайиб кетмоқда. 22.06Тери аллергиясини даволаш (терапияси)Тери қатлами аллергопатологияси (тери аллергияси касаллиги), асосан, болаларда учрайди ва турли кўринишда кечади. Булар: терининг қизариши, қичишиш, терининг қуриши, шунингдек, унда пуфакчаларнинг пайдо бўлиши ва шишиши, кабилар. Тери аллергияси катталарда ҳам тез-тез кузатилади. 16.06Бизнинг соғлигимизДйсбиосис, ва қандай қилиб уни жанг қилиш учун нима.Бизнинг танаси - органларининг камида бир бажарилмаса битта ташкил тизими ва, умуман, бизнинг сог'лиқни сақлаш, барча та'сир қилади. нинг бугунги кунда қарайлик, дйсбиосис ва у халос мумкин, айрим ноқулайлик нима. 15.08Бизнинг соғлигимизДисбактериозОрганизм микрофлораси ҳақида гапирганда ичаклар девори ва шиллиқ пардаси, инсон терисини пайпоқ сингари ўраб турадиган органни эсламасак бўлмайди. Кўринмас бу орган, тахминан икки килограм тош босади ва 1014 ҳужайра (юз биллион) микроорганизмлардан ташкил топган. Мазкур рақам хўжайин-организм, яъни инсоннинг шахсий ҳужайраларидан ўн баробарга кўп демак. 14.08Бизнинг соғлигимизБугун қанча Е-қўшимча едингиз?\nОзиқ-овқат саноатида қўлланиладиган 14000 га яқин консервантлар, стабилизаторлар, ранг берувчилар маълум. Уларнинг ҳар бири маҳсулотнинг ранги, ҳидини кучайтириш ва сақлаш муддатини узайтириш ҳисобига маҳсулот харидоргирлигини оширади. Ёқимли, аммо саломатликка фойдаси йўқ. Тўпланиб борган қўшимчалар охир оқибатда аллергия, астма, диабет, саратон, юрак-қон томир тизимининг бузилиши сингари оғир хасталикларга сабаб бўлиши мумкин. Шу сабабдан харид қилаётган маҳсулотингиз ўрамини диққат билан ўқиб чиқинг ва уларда фавқулода хатарли кимёвий компонентлар бор-йўқлигини текширинг.\n12.08Бизнинг соғлигимизЛактофильтрум терининг бактерицид функциясини оширувчи омил\nНормал микрофлора организм саломатлигининг асосий кўрсаткичларидан бири ҳисобланади. Нормфлора таркибининг сон ва тур жиҳатидан ўзгариши турли касалликлар ривожланиши ва субклиник кечадиган хасталиклар фонида ҳам рўй бериши мумкин.\nМатериал тери микробиоценози патоген вакили бўлмиш стафилоккокка қарши мамлакатимизда ишлаб чиқарилаётган, қўшимча озуқавий толалар манбаи (гидролизли лигнин) ва пребиотик (лактулоза), доривор Лактофильтрум препаратининг таъсирига бағишланган.\n11.08Бизнинг соғлигимизПробиотик ва пребиотиклар — фарқи нимада?\nПробиотиклар — тирик микроорганизмлар бўлиб, етарли даражада инсон организмига ижобий таъсир кўрсатади. Пробиотиклар қисқа муддат ичида ичаклардаги фойдали бактериялар салмоғини оширади ва бу айниқса, антибиотиклар билан даволангандан кейин муҳим аҳамиятга эга. Бироқ...\nАллергия — ҳозирги замонда энг кўп тарқалган хасталиклардан бири ҳисобланади. Бу ҳақиқатан XXI аср касаллиги. Экологик вазиятнинг ёмонлашуви, нотўғри овқатланиш, антибиотикларнинг назоратсиз қўлланилиши, ноўрин доривор терапия, ортиқча стресслар, кам ҳаракатлилик, иқлим ўзгариши – мазкур омилларнинг барчаси организмнинг...\n09.08Тери гўзаллигиТаблеткалардаги гўзаллик\nЭкзема даволаш Дисбактериозни даволаш


07 апрел 2020, Тошкент вақти: 09:07\nПикетда “Эрк” демократик партияси, Ўзбекистон инсон ҳуқуқлари жамияти, “Озод аёл”, “Мазлум” инсон ҳуқуқлари ташкилотлари вакиллари, шунингдек, оддий фуқаролар иштирок этди. Улар яқинда мамлакатда содир бўлган воқеаларни ўрганиш бўйича халқаро экспертлар иштирокида муқобил комиссия тузиш, қийноқларнинг олдини олиш каби талабларни илгари сурди.\nПикет иштирокчиси, “Эрк” партияси аъзоси Нуриддин Жуманиёзовнинг таъкидлашича, у Тошкентдаги портлашлар ким томонидан, нима мақсадда содир этилгани, бу фожеаларнинг ташкилотчилари ва ижрочиларини аниқлаш учун халқаро экспертлар гуруҳи тузилишини талаб қилмоқда. Бу гуруҳ бўлиб ўтган воқеаларга юридик жиҳатдан баҳо бериши лозим.\n“Мазлум” ташкилоти вакили Анвар Тўрахўжаевнинг сўзларига қараганда, маҳаллий ОАВда бўлиб ўтган воқеалар батафсил ёритилмагани сабабли турли миш-мишлар тарқалмоқда. Бундан ташқари, айни пайтда асоссиз қамашлар юз бераётгани мустақил текширув олиб бориш зарурлигини кўрсатиб турибди.\nПикетда қатнашган Маданият институти талабаси айни пайтда кўпчиликни қийнаётган бир муаммони илгари сурди. Унинг айтишича, пуллик олий таълим кўпчилик талабаларни қийин аҳволга солиб қўймоқда. Ўқиш нархлари эса ҳар йили ошиб борапти. Ўқиш пулини тўлаш учун айрим қизларнинг ўз номусини сотиш ҳолатлари ҳам учраётир.\nЎзбекистон инсон ҳуқуқлари жамияти раиси Толиб Ёқубов пикет айнан БМТ ваколатхонаси олдида уюштирилиши сабабларига тўхталиб ўтди.\n“БМТ дунёдаги энг нуфузли ташкилотлардан биридир. Ўзбекистон ҳам БМТга аъзо ва унинг уставига тўлиқ амал қилиши керак. Бу ташкилотнинг қийноқлар бўйича вакили Ўзбекистонга қилган сафари юзасидан тайёрлаган ҳисоботида ҳукуматимизга бир неча тавсияларни берган. Бироқ бу тавсияларнинг бирортаси бажарилмади. Аксинча, сўнгги воқеалардан сўнг қийноқлар янада кучайди. Оммавий қамашлар бошланди. Биз бу ҳолатлардан норозилик билдиряпмиз”, - деди Т.Ёқубов.\nБМТ ваколатхонаси вакилининг маълум қилишича, норозилик акцияси иштирокчилари ваколатхонага ёзма мурожаат қилмагани сабабли икки ўртада ҳеч қандай мулоқот бўлмаган.


«Chrome» браузеридаги барча паролларни сақлаб, уни бошқа менежерга осонлик билан ўтказиш усули\n«Chrome» браузеридаги барча паролларни сақлаб, уни...\n09.03.2018 16:03 0 144\n«Google» браузерининг сўнгги версиясида барча паролларни «Excel-файл»га сақлаб қўйиш ҳамда уни бошқа бир дастурга узатиш мумкин, деб хабар берди «Лайфхакер».\n«Chrome» осонлик билан турли сайтлардаги логин ва паролларни сақлашни уддалайди. Шунга қарамай, кўпчилик бир талай сабаблар туфайли паролларни сақловчи бошқа меженерлардан фойдаланади. «Chrome» 64 ва ундан юқори бўлган тизимларда маълумотлар барча ресурсларда CSV-файл кўринишида сақланади ҳамда уни бошқа дастурга «импорт» қилиш имкони бор.\nМазкур функциядан фойдаланиш учун қуйидаги амалларни бажариш лозим:\nchrome://flags/#password-export манзилидан нусха кўчириб, «Enter» тугмасини босинг;\n«Password export» функциясини фаоллаштириб, ўнг тарафдаги «Enabled» пунктини танланг;\nЎнг тараф пастдаги кўк тугмани босиб браузерни қайта ўчириб ёқинг;\n«Chrome» созламаларига киринг ва қидирув тугмаси орқали «Паролларни бошқариш» («Manage passwords») бўлимини танланг;\nБарча ресурслар бошида турган «Пароллари сақланган сайтлар» ёзувининг ўнг тарафидаги учта нуқтага босиб «Экспорт қилиш»ни танланг;\n«Пароллар экспорти»ни белгиланг ва CSV-файлни сақлаш жойини танланг.\nТайёр бўлган файлни осонлик билан исталган пароллар менежерига, масалан, «1Password» ёки «LastPass» кўчириб ўтказиш мумкин. Шунингдек, уни «Excel» орқали очиш ва барча паролларни кўриш мумкин. Улар юлдузча билан беркитилмагани сабаб эҳтиёткорроқ бўлиш талаб этилади.


Юсуф Cиддиқ. Эврилиш (ҳикоя) | www.ziyouz.uz\nБош саҳифа Ўзбек насри онлайн антологиясиЮсуф Сиддиқ (1943)Юсуф Cиддиқ. Эврилиш (ҳикоя)\nЮсуф Cиддиқ. Эврилиш (ҳикоя)\nИкки минг …нчи йилнинг ёзи. Саратон қуёши олов пуркайди. Боз устига афғон шамоли чиябўридек увиллайди. Шамол забтига олиб, кўз кўрмас баҳайбат панжалари билан қумларни ҳавога совуради.\nТуман марказидан то шу ергача беш-олти марта машинани тўхтатиб, радиатрга сув солишга тўғри келгани учун хуноби ошиб турган шофер аламини машинадан олди — қаттиқ тормоздан алмисоқдан қолган «УАЗ» мункиб кетгандек бўлди.\nШофер яна миқ этмади. Рул ушлаган қўлларининг томирлари ўйнаб чиқди. У асабийлашаётган эди. Сабаби ҳоким бобонинг машинасини ҳайдайди-ю, бир неча ойдан бери маошдан дарак йўқ. Икки уч марта айтиб кўрган эди, «очдан ўлаяпсанми, сабр қил, битта-яримта фермерга айтиб, пул тушуртириб бераман»дан нарига ўтмайди. Хотини «бутун ҳам пул топиб келмасангиз, эшикдан киритмайман!» деб ўдағайлаб қолган.\nАёлнинг қалам билан чизилгандек ингичка қошлари «тушунмадим?» маъносида чимирилди.\n«Оббо, қовун тушуриб қўйдим чоғи” деб ўйлади ҳоким ва шоша-пиша гапни улаб кетди:\n— Аввал чой қўйиб юборинг. Сўнг туман гидрометстанциясига чиқиб сўранг-чи, қирчинингдан қийилгур шамоли яна неча кун бўларкан? Ҳа, яна, пахта заводига қўнғироқ қилинг, созлаш ишларини бугун тугатишмаса наладчикларнинг барини ҳайдаб юбораман.\nҲоким шийпонни зимдан назардан ўтказди. Ўтган сафар келганидан бери анча янгиликлар бўлипти. Ковролин гилам, замонавий мебеллар, «уй театри» деб юритиладиган телевизор. Беш-олти нафар хотин-қиз шамол тўхташини кутиб қандайдир сериал кўриб ўтиришибди. Улар ҳатто ҳоким бобога қиё ҳам боқиб қўйишмади. «Бунақа шароит ҳокимиятдаям йўқ. Замон энди шуларники. Пул —шуларда, иззат-обрў шуларники. Ордену медаллар ҳам шуларга. Беш йил ҳоким бўлиб, шапалоқдек мақтов қоғозини кўрмадим. Мана бу ойимча олган мукофотларнинг саноғига етиш қийин. Фан доктори! Унвонларини санаб саноғига етиш қийин. Мен йигирма йилдан бери номзодлик ишимни тугатолмайман», — деб ичқоралик билан ўйлади ҳоким.\n— Алло, алло, эшитаман, Исҳоқ ака, бу сизми? — жувон кафти билан телефонни тўсди-да, ҳокимга қараб шивирлади:\nАломатхон телефон тугмачасини атайтаб баланд товушда эиштиладиган қилиб босиб қўйди чоғи, олис Исроилдан гапираётган Исҳоқнинг бухорий яхудийларининг лаҳжасида гапираётгани баралла эшитилиб турди.\n— Вой, қандай яхши! Тушунтириброқ гапиринг, Исҳоқ ака?\n— Экспертлар мой заводи лойиҳасини маъқуллашди. Фақат битта «аммо»си бор.\n— Жуда яхши. Исҳоқ ака, яна бир гап. Ўзингиз биласиз, бизда қоракўлчилик ривожланган. Нима арзон — мол териси. Менинг хомчўтларимга қараганда бу соҳа ҳам яхшигина даромад берадиганга ўхшайди.\n— Тўғри десаям бўлаверади. Пойабзал фабрикаси қуриш ниятим бор. Аммо қўшма-пўшма деб ўтирманг, юз фоиз ўзимизники бўлади. Фақат ускуналар билан таъминласангиз бўлди. Бу лойиҳа ўзимизнинг мини банкимиз орқали молиялаштирилади. Баҳонада банкирларимизни ҳам бир имтиҳондан ўтказамиз.\n— Йўқ, Исҳоқ ака, саломат бўлинг.\nУзр сўрашга арзийдиган гуноҳ қилмадингиз. Мен сизга қойил қолиб ўтирибман. Туманимизда биринчи бўлиб хусусий пахта тозалаш заводини сиз қурган эдингиз. Ҳозир туманда тўртта хусусий завод ишлаяпти. Қўшни туманларнинг деҳқонлари ҳам сизнинг завод билан шартнома тузганмиш деб эшитдим. Мини банкингиз туман иқтисодининг барометрига айланди. Яна мой заводи, Пойабзал фабрикаси деяпсиз. Қойил қолмай, тан бермай илож йўқ. Табриклайман.\n— Раҳмат, Тўрақул Жўрақулович. Булар ҳали хамир учидан патир. Ҳаммаси олдинда. Бизга вақт етишмаяпти. Вақт югурук, унга етиб олиш қийин бўлаяпти. Бундай ўйлаб қарасам, умримни бесамар ишларга сарфлаб яшаган эканман. Афсус, афсус. Режаларим шунчалик кўпки, бунинг учун вақт етмасмикан деб қўрқаман. Қанийди, бошқа ишлардан вақт орттириб Қарши метрополитени иккинчи навбати лойиҳаси устидаги ишимни тугалласам. Мақтаниш бўлса ҳам айтиб қўяй, бизнинг метроимиз Тошкентникидан ҳам, Самарқандникидан ҳам айрича гўзал бўлади. Метронинг барча станциялари буюк аждодларимиз, шоиру ёзувчиларимиз номи билан аталади. Бедил, Ан-Насафий сингари. Марказий станция Соҳибқирон бобомиз номларида бўлади. Бу манзилни иккинчи Тожмаҳалга айлантирамиз! Куляпсизми? — Аломатхон суҳбатдошининг лабларидан истеҳзоли нимкулгини пайқаб қолди. — Кулманг. Мамлакатдаги обрўли илмий муассасанинг мана бу хулосаси билан танишиб чиқинг.\nАломатхон суҳбатдошшшнг қош-қовоғи осилганини қўрмаганга олди. У бугун негадир ҳоким билан очилиб-ёзилиб суҳбатлашишни истаётганди. Бунга балки эски газета тахламларидан бирида ўқиган мақола, аниқроғи фельетон сабаб бўлгандир. Фельетон муаллифи «беш минг йиллик давлатчилик тарихига эга бўлган халқнинг нони нега бутун бўлмаётир?» деган саволни кўндаланг қўйган ва бу саволга ўзи билганча жавоб беришга уринганди. Унинг таъкидлашича, деҳқоннинг нони яримта бўлишига, косаси оқармаётганига нотўғри маҳаллий бошқарув тизими сабаб бўлган эмиш. Гўёки ҳокимлар ўзларини ишлаётган қилиб кўрсатиш учун хар хил текшир-текширларни ўйлаб топишаётганмиш. Ҳар бир текширувчига айбдорни топиш режаси берилар экан. Режани бажармаган ходимнинг ўзи текшириларкан. Муаллиф битта қизиқ мисолни келтирган. Эмишки битта деҳқон хўжалиги раҳбари ҳоким рухсатисиз чигит экишни бошлаб, ҳаммадан олдин экиб бўлгани учун пахта майдонини бузиб, қайта экишга мажбур этилади. Бу ҳам етмагандек томорқага экилган бошқа экинлар шудгор қилиб ташланади. Ўжар деҳқон яна бошқалардан олдинроқ чигитни экиб кўкартириб олади.\n— Нима, арзимайманми? — деб кекирдагини чўзади Деҳқон ҳам.\nШундан сўнг текшир-текшир бошланади. «Ўйнашмагин арбоб билан, арбоб урар ҳар боб билан!». Шундай бўлади. Урганда ҳам қайтиб турмайдиган қилиб уради.\n— Қаёққа шошасан, учсанг анавилар боли-патингни юлиб ташлашади, — дейди. Сўнг ҳаётдан олган фалсафий ўгитини айтади: — Болам, бу дунёда одам қозиққа ўхшайди. Қозиқнинг уч томони бўлсанг, уриб ерга киритиб юборишади, орқа томони бўлсанг, пачағингни чиқаришади. Қозиқнинг ўртаси бўлиб яша — ерга ҳам кириб кетмайсан, калтак ҳам емайсан.\nЖувон фельетон қаҳрамони билан рўпарасида ўтирган ҳокимни ўзича қиёслаб кўрди — ер билан осмонча фарқи бор. Аввалгиси мансаб курсиси учун иймонини ҳам сотишдан тоймайдиган, бурнидан нарини кўролмайдиган бир нусха. Буниси хийла замонавий, деҳқону тадбиркорнинг меҳнатини қадрлайди, уларнинг ёнига борганда ҳурматини қилиб, ётиғи билан гаплашади. Баъзан деҳқоннинг фикрини ўзиникидан «юқори» қўяди. Дурустгина илми бор. Қачонлардир, ҳокимиятга келмасидан бурунроқ, битта ихтироси роса шов-шувга сабаб бўлган. Ихтиро масофадан бошқариладиган сабзи тўғраш комбайни ҳақида. Агрегат икки қозон, уч қозон паловнинг сабзисини бир неча дақиқа ичида сочнинг толасидек қилиб, бир хил ўлчамда тўғраб ташларкан. Бу ихтиро мақтовга эмас, қаттиқ қаршиликка учрайди. «Ярим тунгача сабзи тўғраб, ҳангома қилинмаган тўй-тўй эмас, кўтар бунақа матоҳингни» деган қабилда гап бўлади. Шу-шу, электрон сабзи тўғрагич бузиб ташланади.\nАломатхоннинг ўйга толганини кўрган ҳоким буни ўзича тушунди. Ернинг остида илон қимирласа сезадиган жувон ҳокимнинг нима ниятда, аниқроғи илтимос билан келганини англаганга ўхшайди. Шу ўринда шоирнинг «Илтимосга кунинг қолмасин» деган машҳур сатрлари ёдига тушди. Ҳоким ўзи учун пул сўраб келгани йўқ. Сўрамайди ҳам. Аммо уч ойдан бери маош олмаётган шоферига иш ҳақи учун озроқ пул керак. Қолаверса ҳокимлик жойлашган бинонинг ижара пули тўланмаган. Пул деб кимга борсин? Бундай харажатлар давлат бюджетидан соқит қилшгганига кўп йиллар бўлди. Ҳокимликлар ўзини ўзи маблағ билан таъминлашга ўтиб олган. Қўшни туман ҳокимликлари нафақат ўзини таъминлаяпти, балки кам таъминланган оилаларга, майиб-мажруҳларга ҳам кўмак бериб турибди. Улар катта-катта корхоналар, ширкатлар билан бемалол беллаша оладиган моддий ва маънавий кучга эга. Жамият шулардан қувват олиб, кундан кунга яшнаяпти.\n«Мен вазифамни уддалай олмаётганга ўхшайман, — деб ўйлади ҳоким ачиниш билан. — Бўшатишса қаерда ишлайман? Ким менга иш беради? Тонготар йиғилишлар қилиб, фермерлар билан ёқалашишдан бошқа нима ҳунар орттирдим?»\n— Тўрақул ака, номзодлик диссертациянгиз нима бўлди? Аллақачон ёқласангиз бўларди?\n«Оббо, нозик жойимдан тутди-ку»:\n— Ўзингиз айтгандек вақт дефицит бўлиб турибди, Аломатхон Ҳамидовна.\n— Тушунаман, аммо диссертацияга вақт топиш керак. Бугун келган илҳом эртага келмаслиги мумкин.\n— Тўғри. Яқинда илмий ишимни қўлга олиб, варақласам, анча нарса эскиргандек кўринди. Олдинги жозиба йўқ…\n— Хақ рост… Тўрақул Жўрақулович, хафа бўлмасангиз бир нарса сўрамоқчиман?\n— Мен ҳам дастлаб сизга ўхшаб иккиланганман. «Кимсан — вилоят ҳокимининг хотин-қизлар масаласи бўйича ўринбосари! Ҳамма соянгга салом беради». Ана шу иззат-ҳурматдан воз кечиб, амалиётга ўтиб тўғри қилган эканман. Қаранг, қўлимни қаёққа узатсам етади. Бир вақтлар чет элларга бориб, иш ўрганган бўлсак, энди улар келиб биздан иш ўрганишаяпти. Алжабрни ихтиро қилган боболаримиз руҳи олдида ҳамиша қарздормиз. Лекин бугун ғурур билан айта оламиз — ҳозирги авлод ўз аждодларидан анча илгарилаб кетди. Кўли қадоқ мана бу қизимиз, — Аломатхон Исроилга юбориладиган факсга имзо қўйдириш учун бир четда одоб билан кутиб турган Шарофатхонга ишора қилди, — фан номзоди, яна илмий иш қилаяпти, десам балки бировлар ишонмас. Бу аёл ғўзанинг саноатбоп янги навини кашф этди. Турфа рангли пахта толаси устидаги тажрибаларидан ўзингиз хабардорсиз.\nҲақиқий бўронга айланган шамол ҳам энди унинг ғашига тегмаётганди, аксинча қўлтиғидан кириб порлоқ истиқбол сари учириб бораётгандек туюлди…\nРукнларЮсуф Сиддиқ (1943)\n← Аввалги Аввалги Гулнора Раҳмон. Сипоҳийлар хонадони (трагедия)\nКейинги → Кейинги: Омина Тожибоева. Олмос сир (ҳикоя)


Тони Блэр АҚШ етакчилигидаги Ироққа қарши уруш тўғри қилинган ишлигини таъкидламоқда.\nБлэрнинг айтишича, жаҳон хавфсизлиги ва Ироқ халқи азоб-уқубатлари нуқтаи назаридан урушни бошлаш ниҳоятда қийин бўлган бўлса-да, Садам Ҳусайннинг ҳокимиятдан ағдарилгани ҳамма учун яхши бўлди.\n- Сиз тўғри эканига ишонган қарор қабул қилиб, уни ҳимоя қилишингиз лозим. Мен Ироққа қарши уруш бошлаш керак, деб ҳисоблаганман ва шунга оид қарор қабул қилганман. Эндиликда эса мен ушбу қарорим учун танқидга учраяпман. Бу жуда муҳим, чунки менинг мамлакатимда халқ фикримга қўшилмаса, мени қайта сайламаслиги, бошқа одамни сайлаши мумкин. Бу демократиядир.\nБлэр бундай баёнотни бугун Пекин университи талабалари билан учрашуви чоғида қилди.\nБритания Бош вазирининг, шунингдек, таъкидлашича, Ироқ омммавий қирғин қуроллари устида иш олиб борганига шубҳа йўқ.\nАҚШ ва Британия Ироқда оммавий қирғин қуроллари борлигини таъкидлаб, уруш бошлаган эдилар. Аммо Ироқда бу турдаги қуроллар ҳамон топилмагани боис, Вашингтон ва Лондон ҳозирда кескин танқидга учрамоқда.


Cана : 25-12-2018 / Тарих, Маданият / кўрилди: 171\nИнсониятнинг энг қадимий тамаддунларидан саналган шумерларнинг инқирозга юз тутишига қурғоқчилик сабаб бўлган — Оксфорд университети шундай хулосага келишди.\nБиринчи ва ягона шумерлар давлати — Аккад империяси 4,2 минг бурун кутилмаганда инқирозга юз тутганди. Бир қатор олимлар ҳалокат сабабини марказлашган ҳукуматдан норози Месопотамия шаҳар-давлатларининг кекса зодагонларидан кўришган бўлса, яна айримлари кўчманчиларнинг босқини Аккад империяси фаолиятига нуқта қўйган деган тахминларни илгари суришаётганди. Энди эса бу сабаблар қаторига яна биттаси қўшилди — қудратли империянинг бошига етган нарса — қурғоқчилик.\n«Тахминларимизга кўра, ўша пайтда жуда кучли иқлимий ҳалокат юз берган ва бу кўргулик оқибатида нафақат шумерлар, балки қадимги Миср ва Ҳиндистон маданияти ҳам йўқликка равона бўлган», — таъкидлашди олимлар.\nМутахассислар Эрон шимолидаги ғордаги сталактитларни ўрганиш жараёнида кучли қурғоқчилик ва қум бўронлари шумерларни барча сув захираларидан маҳрум қилган, деган тўхтамга келишди. Тахминан 4,26 минг йил аввал сталактитлар ўсиши секинлашган, бу ёғинлар миқдори камайганидан далолат беради. Қурғоқчилик 300 йилдан ортиқ давом этган.\nОлимларнинг хулосаси: "Қадимда Ҳиндистонни ўзга сайёраликлар бошқарган экан…"


БОШ САҲИФАЮРИДИК ШАХСЛАР УЧУНЕр усти транспорт воситаларини суғурта қилиш (КАСКО)\n2. Суғурта қилдирувчининг ўз транспорт воситаси билан учинчи шахсларга етказган тан жароҳати ва/ёки моддий зарарлар натижасида юзага келган мажбуриятлари бўйича учинчи шахслар олдидаги фуқаролик жавобгарлиги.\n3. Суғурталанган транспорт воситаси ҳайдовчиси/йўловчиларнинг ҳаёти ва соғлиғи, модомики уларнинг ҳаёти ва соғлиғига йўл-транспорт ҳодисаси (ЙТҲ) натижасида зарар етказилиши мумкин.\nСуғурта қилдирувчининг учинчи шахслар олдидаги фуқаролик жавобгарлигини суғурта қилиш “Фуқаролик жавобгарлиги” қалтислигининг қопланишини таъминлаб беради.\n“Фуқаролик жавобгарлиги” қалтислиги – Суғурталанувчининг транспорт воситаси эгаси сифатида бошқа шахсларнинг ҳаёти, соғлиғи ва/ёки мулкига транспорт воситаси билан зарар етказган ҳолатлардаги фуқаролик жавобгарлигини суғурталашдан иборат.\n“Бахтсиз ҳодиса” қалтисликлари – транспорт воситалари ҳайдовчилари ва йўловчиларини бахтсиз ҳодиса туфайли Суғурталанган шахс умумий меҳнат қобилиятини турғун ёки вақтинчалик тўлиқ йўқотиши ёки Суғурталанган шахс вафот этиши ҳолатларидан эҳтиёти шарт суғурталаш.\n• сутка давомидаги диспетчерлик хизмати телефонлари: 120 00 70 120 00 80(24 соат).


Давлат иштирокидаги айрим корхоналарда монополияга қарши комплаенс тизими жорий этилади - UzNews.uz\n5 сентября, 09:01\nДавлат иштирокидаги айрим корхоналарда монополияга қарши комплаенс тизими жорий этилади\n2021 йил 1 январдан бошлаб тажриба (синов) тариқасида давлат иштирокидаги айрим корхоналарда монополияга қарши комплаенс тизимини жорий этилади.\nМонополияга қарши курашиш қўмитаси «Рақобат соҳасида хавфларни бошқариш ва қонунчилик талаблари бузилишининг олдини олиш тизимини жорий этиш чора-тадбирлари тўғрисида»ги Ҳукумат қарори лойиҳасини ишлаб чиқди ва муҳокама учун эълон қилди.\nҲужжат лойиҳасига кўра, 2021 йил 1 январдан бошлаб тажриба (синов) тариқасида давлат иштирокидаги айрим корхоналарда монополияга қарши комплаенс тизимини жорий этиш қуйидагилар учун мажбурий ҳисобланади.\nМонополияга қарши комплаенс тизими 2021 йил 1 январдан бошлаб тажриба (синов) тариқасида жорий этилаётган давлат иштирокидаги корхоналар рўйхати қуйидагича:\n1. «Uzbekistan Airways» акциядорлик жамияти\n2. «Кварц» акциядорлик жамияти\n3. «Асака» акциядорлик тижорат банки\n4. «UzAuto Motors» акциядорлик жамияти\n5. «Ўзтрансгаз» акциядорлик жамияти\n6. «Навоиазот» акциядорлик жамияти\n7. «Иссиқлик электр станциялари» акциядорлик жамияти\n8. «Ўзбекистон миллий электр тармоқлари» акциядорлик жамияти\n9. «Қизилқумцемент» акциядорлик жамияти\nҲукумат қарори лойиҳасида монополияга қарши комплаенс тизимнинг асосий вазифалари ҳам белгилаб берилмоқда. Унга кўра, асосий вазифалар қуйидагилардан иборат:\n– давлат бошқаруви, маҳаллий ижроия ҳокимияти органлари ва хўжалик юритувчи субъектлар томонидан рақобат тўғрисидаги қонунчилик талаблари бузилишининг олдини олиш;\n– рақобат тўғрисидаги қонунчилик талабларини бузиш билан боғлиқ хавфларни самарали бошқариш;\n– давлат бошқаруви органлари, маҳаллий ижроия ҳокимияти органлари ва хўжалик юритувчи субъектлар учун ўз обрў-эътиборга доир йўқотишларини олдини олиш;\n– бизнес юритишнинг инсофли амалиётини шакллантириш.\nШунингдек, 2022 йил 1 январдан бошлаб монополияга қарши комплаенс тизимини жорий этиш қуйидаги мезонларга жавоб берадиган барча субъектлар учун мажбурий ҳисобланади:\n– табиий монополия субъектлари;\n– товар ёки молия бозорларида устун мавқега эга бўлган хўжалик юритувчи субъектлар;\n– охирги уч йилда товар (ишлар, хизматлар) сотишдан олинган жами тушумининг ўртача йиллик миқдори ҳажми 30 миллиард сўмдан ошадиган корпоратив буюртмачилар.


Қозоғистон янги ҳукумати таркиби тасдиқланди - Bugun.uz\nҚозоғистон янги ҳукумати таркиби тасдиқланди\n19:03 | 11-01-2022\nҚозоғистон президенти Қосим-Жўмарт Тўқаев республика ҳукуматининг янги таркиби тўғрисидаги фармонни имзолади. Бу ҳақда «РИА Новости» хабар берди.\nФото: «Қозоғистон президенти матбуот хизмати\nМаълум қилинишича, президент аввалроқ бош вазирнинг биринчи ўринбосари лавозимида ишлаб келган Алихон Смоиловни бош вазир этиб тайинлаганди. Вазирлар Маҳкамасининг аввалги аъзоларидан баъзилари ўз ўринларини сақлаб қолган, баъзилари эса юқори лавозимга кўтарилган. Бош вазирнинг биринчи ўринбосари лавозимини собиқ бош вазир ўринбосари Роман Скляр эгаллаган бўлса, бош вазир ўринбосари Ерали Тугжанов ўз ўрнида қолган. Савдо ва интеграция вазири Бахит Султонов ўз лавозимини сақлаб қолган.\nҚозоғистон Ахборот ва ижтимоий ривожланиш вазирлигини бошқарма бошлиғининг собиқ ўринбосари Асқар Умаров бошқаради. Канат Мусин адлия вазири бўлган, Соғлиқни сақлаш вазирлиги ишига эса собиқ вазир ўринбосари Ажар Гиният раҳбарлик қилади.\nСаноат ва инфратузилмани ривожлантириш вазирлигини бошқарма бошлиғининг собиқ биринчи ўринбосари Кайирбек Ускенбоев бошқаради. Маданият ва спорт вазирлиги эса президент маъмурияти раҳбарининг собиқ биринчи ўринбосари Даурен Абаевга ўтган. Собиқ вазир ўринбосари бўлган Алибек Қуантиров миллий иқтисодиёт вазири бўлган.\nМолия вазири Ерулан Жамаубаев, рақамли ривожланиш, инновациялар ва аэрокосмик саноат вазири Багдат Мусин, экология, геология ва табиий ресурслар вазири Сериккали Брекешев, таълим ва фан вазири Асхат Аямагамбетов ўз лавозимини сақлаб қолган. Бундан ташқари, меҳнат ва аҳолини ижтимоий муҳофаза қилиш вазири Серик Шамкенов ва Фавқулодда вазиятлар вазирлиги раҳбари Юрий Ильин аввалги лавозимларида қолган.\nМавзуга доир: Хавфсизлик кенгаши, Президент администрацияси, хавфсизлик хизмати аъзолари: Қозоғистонда кимлар лавозимини тарк этди?\nМаълумот учун, 12 январь, чоршанба куни Қозоғистон янги ҳукуматининг биринчи йиғилиши бўлиб ўтади.


Болаларнинг ўсишига ёрдам 90 — Dilkashradio.com\nБолаларнинг ўсишига ёрдам 90\nАссалому алайкум ҳурматли радио тингловчи мухлислар. Радио орқали яна сизлар билан дийдор учрашиб турганимиздан бағоят миннатдормиз. Микрофон олдида эса мен Ғолиббек. Азиз радио тингловчи ота-оналар, келинг эшиттиришимиз бошида сизларга бир савол билан мурожаат қилайлик.\nБу саволга кўплаб ота-оналар ва ўқитувчилар ҳар хил жавоб беришади. Шунинг учун ҳам бугунги эшиттиришимиз орқали сизлар ҳам айнан шу савол тўғрисида ўйлаб кўришингизни хоҳлардик. Демак савол. Азизлар, сиз масиҳий оиласиз, болаларингиз ҳам Раббимиз Исо Масиҳга ишонадилар.\nЛекин болаларингизнинг яқин дўстлари Исо Масиҳга ишонишмайди. Қандай ўйлайсиз, улар болаларингиз билан дўст бўлишини хоҳлармидингиз? Албатта кимлардир асло йўқ деб жавоб берса, яна кимдир майли, агар улар яхши тарбияли оила фарзандлари бўлса, деб жавоб беришса керак. Биз хоҳлаймизми, йўқми, барчамиз шу дунёда яшаяпмиз. Демак айрим табиат қонунларига бўйсунишга мажбурмиз.\nКўпинча болаларимиз бошқа болалар билан дўстлашиб қолишадилар. Аста секин бизнинг болаларимиз ҳам худди улардек юриш-туришга эга бўла бошлайдилар. Кўплаб мисоллар келтириш мумкин, масиҳий болалар дунёдаги болалар билан дўстлашиб, кейинчалик умуман Худованддан воз кечишган.\nАйниқса ҳозирги пайтда болалар кимнингдир масиҳий эканлигини билсалар, уни ўз даврасидан четга суриб чиқаришади ва устидан кулишга ҳаракат қилишади. Муқаддас китобда айрим жойларида ёзилган оятларга қарасак, дунёдаги кишилар билан дўстлашмаслик кераклигини айтади. Бу эса ҳақиқат. Лекин болаларимизнинг дўстлари яхши ва тушунадиган оиладан бўлсаларчи? Шахсан мен шундай ўйлайман.\nАгар уларнинг ҳеч қандай зарари йўқ бўлса, марҳамат, дўстлашаверсин. Ўзимизда ҳам ишхона ва кўчада қанчадан қанча дунёдаги дўстларимиз бор. Энг муҳими, болаларимизга улар билан қандай муносабатда бўлишни ўргатишимиз зарур. Агар боланинг тарбиясига ёмон таъсир қиладиган дўстлари бўлса ҳар қандай ота-она ҳам, хоҳ у имонда бўлсин, хоҳ дунёвий ота-она бўлсин, ўз фарзандларини улар билан дўст бўлишини хоҳламаса керак.\nАлбатта болаларимизнинг дўстлари ҳам, ўзимизнинг дўстларимиз ҳам масиҳийлар бўлса бу жуда яхши. Ҳатто шундай дўстлар орттиришга интилишимиз керак. Чунки Муқаддас китоб бизга шуни ўргатади. Лекин бошқалардан қандай ҳимоялаш мумкин? Албатта болаларимиз учун қилинадиган кундалик ибодатларимиз орқали. Келажакда фарзандларимиз имондаги биродарлари билан танишиб турмуш қуришлари учун.\nМактаб ва олий ўқув юртларида болаларимизга бошқалар зарар етқазмаслиги ва ҳар қандай шароитда ҳам имонда мустаҳкам тура олишлари учун ҳар куни ибодатда бўлайлик. Ҳурматли ота-оналар, барчамиз ўз фарзандларимиз ҳақида яхши биламиз. Шунинг учун ҳаммаси ўзимизга боғлиқ. Хайр саломат бўлинглар.\nБолаларнинг ўсишига ёрдам 264\nБолаларнинг ўсишига ёрдам 294\nБолаларнинг ўсишида ёрдам бериш 48


Бош прокуратурада бир кун: Маҳкаманинг «дарчаси»дан эмас, «ичкариси»дан бир назар (биринчи қисм)\nБош прокуратурада бир кун: Маҳкаманинг «дарчаси»дан...\n01.05.2019 22:43 0 8107\n...Кутмаганимиз рост, аммо амалда акси бўлди: Бош прокуратура таклифимизга ижобий жавоб қайтарди!\nЙиллар давомида шундай тасаввур шакллангандики, Бош прокуратура мисоли «зирҳли қўрғон», унинг фаолиятини ичидан кузатиш имконияти тушга ҳам кирмаса керак.\nТан олмаслик инсофдан бўлмас: кейинги икки йилда айни маҳкама бошқа давлат органларига қараганда анча очиқликка юз тутди. Бунинг учун анча-мунча эътирофларга сазовор бўлаётгани ҳам бор гап. Бироқ бу очиқлик қуввати журналистлар учун эшикни кенг очиб беришга етмаса керак, деган иштибоҳ устувор эди барибир.\nШунга қарамай, Бош прокуратурага таклиф киритдик: маҳкама фаолияти билан бевосита танишсак, иш жараёнининг гувоҳига айланиб, ходимлар билан суҳбатлашсак, хуллас, тизим фаолиятидаги очиқлик, шаффофликни фақат Матбуот хизмати «дарчаси»дан эмас, «ичкаридан» кўрсак-билсак...\nТаклиф лойиҳа шаклида бўлиб, «Бош прокуратурада бир кун» номи берилганди.\nЖавоб кўп куттирмади.\nБош прокуратура матбуот хизмати раҳбари Сурайё Раҳмонова раҳбарият таклифни мамнуният билан қабул қилганини етказди. Сўнг беозор оҳангда қўшимча қилди: осон бўлмайди лекин, ишхонамизда бир кун эмас, бир сутка қолиб кетишингиз эҳтимоли катта. «Чўчитяпсизми ҳозирдан?». «Келганда биласиз...».\nКеча келдик, билдик: огоҳлантириш бежиз эмас экан.\nҚисқаси, кеча икки журналистнинг (камина ва «Gazeta.uz» мухбири Шуҳрат Латипов) куни Бош прокуратурада ўтди (эрталаб соат тўққиздан то соат 23:30 гача!). Маҳакама биносидан чиққанимизда ичкарида иш ҳамон «қайнаб ётган» эди.\n...Ишни Матбуот хизмати фаолияти билан танишишдан бошлаб, сўнг Бош прокурор қабулхонасига кўтарилдик. Қабулхона иш жараёни қандай ташкил этилишидан воқиф бўлгач, ҳар бир бошқарма эшигини таққиллатдик. Бу орада Ўзбекистон Республикаси Бош прокурорнинг кореялик ҳамкасби билан бўлган учрашуви иштирокчисига айландик ҳам. Қўлимизда «ташриф жадвали» йўқ эмасди, бироқ «немисча ҳисоб-китоб» бизгамас чоғи... Айниқса, Кадрлар, Ўта оғир жиноятларни тергов қилиш бошқармалари бошлиқлари билан бўлган суҳбатлар яхшигина «қўр еб», вақт ўтгани билинмади-да. Тергов бошқармаси фаолиятининг ўзига яраша сир-синоати, очиқлаш мумкин бўлмаган қирралари бор, наҳот, шу тузилмага бош суқишга изн берилди, дея ҳайрон бўлманг. Мазкур тузилма мутасаддилари билан қонунан очиқлаш мумкин бўлган жиноятлар, уларнинг тергови билан боғлиқ айрим ҳолатлар хусусида мулоқот қилинди, ўта оғир жиноятларни фош этишга доир саволларга жавоб олдик. Алоҳида таъкидлаш керак, қўлимиздаги «жадвал» — мезбонларнинг чизган чизиғию ундан чиқишимиз мумкин эмаслигини англатувчи «қўлланма» эмас, балки кун тартибимизнинг тахминий чизгиси эди, холос. Кун тартибисиз ишлаб бўлмайди, ахир?! Йўқса, илтимосимизга кўра, Бош прокурорнинг биринчи ўринбосари ўтказаётган тезкор йиғилишга қўйилармидик? Тезкор йиғилиш жиноятларни фош этиш юзасидан эдики, тор доирада ўтказиладиган бундай муҳокамада журналистларнинг қатнашишига йўл бўлсин... Бироқ биз қатнашдик: тафсилотларни ёзиш шарт эмас, албатта. «Тергов сири» деган алоҳида меъёр бор қонунда. Аммо тезкор йиғилишнинг умумий манзараси ҳақида икки оғиз гапириш мумкин ва бу ҳақда ўрни келганда тўхталамиз, насиб...\nКечаги куннинг энг кульминацион нуқтаси Бош прокурор билан шахсан кўришиб, суҳбатда бўлдик. Маҳкама раҳбари кун тартиби ўта зичлиги сабаб ярим соат вақт ажратгани айтилганди. Бироқ мулоқот бир соатдан кўпроқ давом этди.\nНималар ҳақида гаплашдик?\nМухтасар айтсак, лавозими ўзгариши билан боғлиқ гап-сўзларга муносабати, тизимнинг энг оғриқли нуқталари, кадрлар билан боғлиқ муаммолар ва бошқа ўзимизни қизиқтирган саволларга очиқ-ошкора жавоб олдикки, айни суҳбат тафсилоти навбатини кутиб турибди.\n...Маҳкама фаолияти билан ичкаридан танишиб, шу даражада кўп маълумотга эга бўлиб, тасаввурлар кенгайдики, уларни битта мақолага жам қилишнинг иложи йўқ.\nАсосий воқеликлар баёни ҳали олдинда.\nЁзмишимизнинг илк қисмига нуқта қўйиш аввалида битта омонат гапни айтишимиз шарт. Ушбу лойиҳадан пировард мақсадимизни юқорида айтдик. Энди бу борада Сурайё Раҳмоновани эшитинг: «...мазкур лойиҳа воситасида ўзимизга эътиборни тортмоқчи ёки идорамизнинг жамиятдаги ўрни ниҳоятда катта демоқчи эмасмиз. Зиммамизга юклатилган вазифани сифатли адо қилишга ҳаракат қиляпмиз, холос. Агар шу фаолиятимизни «ичкари»дан холис кузатишни хоҳлаган экансиз, марҳамат — бунга имконият яратдик, бошқача талқинга ўрин бўлмаслиги керак!»\nлойиҳа Бош прокуратура\nҲуқуқ 23/08, 07:46\nТаҳлил 28/09, 21:36\nЎн тўрт тақдир. Нечта фожиа?! (Зангиотадаги аёллар қамоқхонасидан репортаж)\nҲуқуқ бугун, 17:51\nЖамият бугун, 16:09\nБош прокуратура Расул Кушербаев «бошидаги қора булутлар» юзасидан расмий баёнот берди\nЖамият 16/05, 15:58\n«Сардоба иши» бўйича 170 нафар шахс сўроқ қилинди - Бош прокуратура


Уч карра Осиё ўйинлари ғолибаси - Светлана Радзивил! / Olamsport.com\n15 май 07:46\nУч карра Осиё ўйинлари ғолибаси - Светлана Радзивил!\nТеглар : Енгил атлетикаСветлана Радзивил\nБугун Ўзбекистон Республикасида хизмат кўрсатган спортчи Светлана Радзивилнинг профессионал йўли ҳақида ҳикоя қилиб беришга қарор қилдик.\nСветлана енгил атлетиканинг баландликка сакраш йўналишига ихтисослашган ўзбекистонлик спортчимиздир.\nУ енгил атлетикадаги фаолиятини кўпкураш билан шуғулланишдан бошлаган ва бу йўналишда кўплаб мусобақаларда қатнашган. Кейинчалик эса баландликка сакраш билан астойдил шуғуллана бошлади.\nУнинг биринчи йирик старти 2002 йилда Кингстонда ўтган ўсмирлар ўртасидаги жаҳон чемпионати бўлиб, унда ўзбекистонлик спортчи 1,70 метрга сакраб, 19-ўринни эгаллайди. Халқаро миқёсдаги биринчи муваффақияти эса 2004 йилда ўсмирлар ўртасидаги Осиё чемпионатидаги кумуш медалига тўғри келади.\nСветлана 19 ёшида бир мавсум ичида учта йирик мусобақанинг олтин медаль соҳибасига айланди. Булар ёпиқ иншоотлардаги Осиё чемпионати, ўсмирлар ўртасидаги қитъа ва жаҳон чемпионатларидир. Бу даврда у аллақачон 1.90 метр баландликни забт этиб улгурди.\nРадзивил 2010 йил Осиё ўйинларида 1,95 баландлик билан ғолиб бўлган. 2011 йил ҳамюртимиз Осиё чемпионатида кумуш медални қўлга киритди ва жаҳон чемпионатида саккизинчи бўлди. Шунингдек, у 2014 йилда ёпиқ иншоотлардаги Осиё чемпионатида юқори натижаларни кўрсатди – 1.96 метр (ёпиқ иншоотлардаги шахсий рекорд). Бу натижа билан ҳамюртимиз Осиё чемпионати ғолибга айланди.\n2018 йилга келиб эса, Светлана Осиё ўйинларининг уч карра чемпионига айланди. Шу билан бирга ҳамюртимиз мусобақа рекордини ҳам янгилади – 1.96 метр.\nСветлана Радзивил халқаро турнирлардаги ғалаба ва медаллар шодасидан ташқари давлат мукофотларини ҳам қўлга киритган:\n• «Шуҳрат» медали (2007),\n• «Дўстлик» ордени (2013),\n• Ўзбекистон Республикасида хизмат кўрсатган спортчи (2019).\n“Атлетико М” футболчисида ҳам коронавирус аниқланди 0\nУсэйн Болтнинг Рио-2016 даги иштироки ҳақида 1


2019 йил якунлари бўйича акциядорларнинг йиллик умумий йиғилиши бўлиб ўтди\nЖорий йилнинг 24 июль куни “Ўзагролизинг” АЖ акциядорларининг 2019 йил якунларига бағишланган йиллик умумий йиғилиши бўлиб ўтди.\nЙиғилиш карантин қоидаларига қатъий риоя қилган ҳолда ташкил этилди ва бунда ZOOM платформасидан фойдаланилди. Овоз бериш эса электрон тарзда evote.uz сайти орқали амалга оширилди.\nДаставвал, саноқ комиссия аъзолари сони ва шахсий таркиби ҳамда йиллик умумий йиғилишнинг регламенти тасдиқланди. Ундан сўнг Жамиятнинг 2019 йил молиявий-хўжалик фаолияти натижалари юзасидан ҳамда жамиятни ривожлантириш стратегиясига эришиш бўйича кўрилаётган чора-тадбирлар тўғрисидаги Бошқарув раисининг ҳисоботи тингланди.\nҲисоботдаги мухим фактлар:\n* Жамиятнинг соф активлари ҳисобот йилида 131,1 млрд. сўмни, устав капитали 105,7 млрд. сўмни ташкил этди.\n* Кузатув кенгашининг 2018 йил 26 ноябрдаги йиғилиш баёни билан тасдиқланган “Бизнес режа”га асосан, 2019 йил давомида лизинг хизматлари кўрсатишда олинадиган тушумлар 132,1 млрд. сўм ҳажмида белгиланган ҳолда, ҳақиқатда 165,4 млрд. сўмни, соф фойда 10,8 млрд. сўм режалаштирилган бўлиб, ҳақиқатда 10,75 млрд.сўмни ёки режага нисбатан 99,5 фоиз бажарилди.\n* 2018 йилда 758,4 млрд. сўмлик қишлоқ хўжалиги техникалари лизинг асосида етказиб берилган бўлса, ушбу кўрсаткич 2019 йилга келиб 827,3 млрд. сўм (ўсиш 110%)ни ташкил этди.\n* Кўрсатилган лизинг хизматлари бўйича лизинг портфели қолдиғи 2020 йил 1 январь ҳолатига 1 602,3 млрд. сўмни ташкил қилиб, ўтган йилнинг мос даврига нисбатан 351,4 млрд. сўм (ўсиш 128,1 %)га кўпайган.\n* 2019 йил давомида Жамиянинг Бош биноси, Сирдарё, Самарқанд вилоятлари филиалларнинг янги замонавий бинолари фойдаланишга топширилди.\nЙиллик умумий йиғилишда жами 17 та масала кўриб чиқилди.\nАсосий Янгиликлар 2019 йил якунлари бўйича акциядорларнинг йиллик умумий йиғилиши бўлиб ўтди


Ҳужумчилардан кўп гол урган ҳимоячини танийсизми?\n9 июль, 2020, 21:20\nУнинг рекорди янгиланмайди\nЭнг кўп гол урган ҳимоячилар орасида бугунги кунда фақат “Реал” сардори Серхио Рамос фаолиятини давом эттирмоқда. У жами 120 та гол билан кучли бешликка кирган. Рамос футболдан кетгунга қадар ўзидан бир поғонада юқорида турган шотландиялик Грэм Александрдан ўзиб кетиши мумкин холос. Бунинг учун испаниялик сардор камида яна 10 та гол уриши керак.\nТўпурарлар ҳимоячилар рейтингида “Барселона”да тўп сурган нидерландиялик Рональд Куманга тенг келадигани йўқ. У фаолияти давомида жами 253 та гол урган. Бу натижани қайд этиш кўплаб ҳужумчиларга армон эканини таъкидлаш жоиз.\nШунингдек, кейинги ўринларда аргентиналик Альберто Пассарелла (175 та гол), испаниялик Фернандо Йерро (163 та гол) ва франциялик Лоран Блан (153 та гол) эгаллаган.\nЧетликларни езибсиз рахмат Узбекистанлик езмабсизда


Мустақиллик куни арафасида арчаларнинг бўялиши ҳақидаги навбатдаги расмни eltuz.comга рассом Адолат йўллади. Бунда қуёшда сарғайиб қуриган арчани бўяётган фаррош аёл акс этган.\nЎзбекистон ҳукумати эгаларининг мантиқсиз амалини ифода этувчи бу манзара “Ҳокимият одамни бузади, мутлақ ҳокимият эса уни мутлақ ҳароб этади” деган бовариялик машхур файласуф Джон Дальберг-Актоннинг қанчапик ҳақ эканини англатади.\nАэрозол билан бўялган қуриган арчалар сурати Фейсбукка ташланиши билан бошланган мунозара ижтимоий сайтларда ҳануз давом этмоқда.\nТошкент ҳиёбонларидаги кесилган беҳисоб навқирон дарахтлар ўрнида экилган арчаларни бўяш, сирти ялтироқ, ичи қалтироқ мамлакат манзарасига айланди.\nИссиқ иқлимга чидамай қуриган бу арчаларнинг бир вақтлар «дарахткесар ҳукумат рахбарлари» зуғуми остида аҳолига мажбуран эктирилгани кўпчиликка сир эмас.\nҲиёбонларда чопилган азим дарахтлар ўрнига экилгану, кўкармаган арчаларни бўяб кўрсатиш, биноларнинг ички коммуникацияси, канализация тизимини янгилаш ўрнига уларнинг сиртини пластик билан қоплаш каби зарарли амалларнинг узвий давомидир.\ndata-title="Тошкентда арчалар бўялмоқда" data-description="Мустақиллик куни арафасида арчаларнинг бўялиши ҳақидаги навбатдаги расмни eltuz.comга рассом Адолат йўллади. Бунда қуёшда сарғайиб қуриган арчани бўяётган фаррош ..." data-image="https://eltuz.com/wp-content/uploads/2016/08/rasm1767.jpg" data-url="https://eltuz.com/satira/196810/" data-services="facebook,odnoklassniki,twitter,telegram" data-counter="ig">\nТошкентда 10 декабрь куни “Ижтимоий медиа маҳсулотлари” тадбирида “Би-Би-Си” ўзбек хизмати “Ўзбекистон дўстлари” дипломи билан мукофотланди. Тадбирда диплом ва ...\nРТдан ваъз: Маймунсифат ўзбек парламенти\nCўнгги йилларда музей ва галереялардаги сарой санъатига мухолиф кўча тасвирий санъати анча ривож топди. Бу санъатни тижоратга айлантириш ва ...


ЎЛИМДАН КЕЙИНГИ ҲАЁТ… (3-қисм. Мистика) - 30 Апреля 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Апрель » 30 » ЎЛИМДАН КЕЙИНГИ ҲАЁТ… (3-қисм. Мистика)\nЎЛИМДАН КЕЙИНГИ ҲАЁТ… (3-қисм. Мистика)\nШафқатсиз куч мени ҳимоячиларимдан ажратиб қўйгач, шу лаҳзадаёқ айлана атрофимни қора шарпалар ўраб олишди. Улар бошимга қоп-қора матони ёпиб қўйишди. Энди мен ҳеч нарсани кўра, эшита олмас, сўзга тилим айланмас эди. Вужудим музлаб, ҳеч нарсани ҳис этмай бораётганимни идрок этиб турардим.\nШунда бобомнинг: «Қўрқма! Ибодат қил!» деган сўзларини эсладим. Афсуски, бирор сўз ёдимга кела қолмасди. Шунда ўзимни зўрлаб, Москвадаги квартирамиз деворига осиб қўйилган илоҳа ҳайкалчасини эсладим. Эсладим-у, ибодатга тилим айланди.\n— Худойим, менга кўмак бер!.. — дея олдим.\nБошимдаги мато бирдан ғойиб бўлди. Лекин ҳамон жинлар устимдан босиб туришарди. Янада бардамликка юз тутиб баландроқ овозда илтижо қилиб кўрдим.\n— Ёр-дам бер!..\nАна энди жинлар мени озод этишди. Мен барибир нола қилишда давом этавердим.\nЖинлар ниҳоят устимдан тушишди. Аммо буткул ғойиб бўлишмади.\nУлардан халос бўлдим-у, ўзимни жинларнинг танасига маҳкамланган узун темирга бойланган ҳолда кўрдим. Икки ёнимда жуда-жуда тор деворлар зоҳир бўлди. Бу девор мени хоҳланган вазиятда қисиб йўқ қилиши тайин эди.\nШунда ҳеч қачон қилмаган ишимни амалга оширишга, яъни, чўқинишга аҳд қилдим. Ўнг қўл бармоқларимни маҳкам қисиб пешонамга йўлладим. Афсуслар бўлсинки, қўлим ўзимга бўйсунмасди. Чап қўлим билан мажбуран ўнгини пешонамга олиб бордим. Сўнгра бармоқларимни қорнимга туширдим. Аммо ўнг қўлни елкамга кўтариш буткул мушкул эди. Барибир зўр бериб бу амални ҳам бажо этдим. Ҳа, чўқинишга эришдим!..\nЧўқинганим ҳамоно темир ўзидан тўқ қизил нур таратиб мени озод этди. Деворлар ҳам ғойиб бўлди. Тепамда мовий осмонни кўрдим. Хурсандлигимданми, азбаройи қўрқиб кетганимданми, тинимсиз пичирлардим:\n— Худойим, кўмак бер, кўмак бер, кўмак бер!!!\nБилмадим. Қанча вақт нола қилганим ёдимда йўқ. Тўсатдан жинлар халқаси атрофимда айланиб, аянчли товушда чийиллай бошлади. Бу товуш нафақат овоз чиқаришга қўймас, балки, нақ миямга урилиб, вужудимда кучли оғриқ пайдо қиларди. Мен барибир нола қилишда давом этавердим.\nВа олисдан қулоғимга ёқимли куй эшитилгандек бўлди. Куй таралиши билан жинларнинг аянчли товуши тинди. Таналари ўз-ўзидан кулга айланди. То жинлар бутунлай йўқ бўлиб кетмагунча ёқимли куй янграйверди.\nҚийноқлардан халос бўлганимга яна бир карра амин бўлиш ниятида ортимга ўгирилган ҳам эдимки, ёнимда фариштам ва бобом ҳозир бўлишди.\n— Ўзимнинг ақлли неварагинам! — эркалай бошлади бобом мени маҳкам бағрига босиб.\nКўрдимки, бобом унсиз йиғларди.\n— Нега йиғлаяпсиз? — сўрадим ундан хавотир аралаш. — Мени дуо қилдингизми?\n— Ҳали ҳеч кимни бу қадар узоқ муддат дуо қилмагандим. — деди бобом кўз ёшларини арта-арта. — Кўрдингми, ғуруринг сени сал қурса бадном этаёзди?\n— Ҳозир уни ортиқча қийнашнинг ҳожати йўқ. — гапга аралашди фариштам. — Халос бўлдими, шунинг ўзи катта гап.\n— Халос бўлмади, — деди бобом. — Уни Худойимнинг ўзи асраб қолди.\n— Ҳа, Худойим бечораларга ҳамиша меҳрибон. — жавоб қилди фариштам ва шоша-пиша чўқиниб олди.\nМен унинг чўқинишини кузатарканман, бу амал қандай тўғри бажарилиши хотирамга жойлашга уринардим.\n— Энди жинлар ҳужум қилишмайдими? — умид билан сўрадим мен. — Ё яна қийноқлар борми олдинда?\n— Ҳали синовлар якун топмади. — деди фариштам. — Ҳеч бир руҳ барча синовлардан ўтмагунча манзилига ета олмайди. Мабодо дўзах синовларида омадинг чопмай қолмаса… Негаки, фақат илоҳий руҳларгина дўзахни айланиб ўта олишади. Бошқалар албатта унинг синовларига рўбарў бўлишади. Биз синовларнинг ярмидангина ўтдик холос.\n— Тағин жинларга дуч келарканмиз-да! — дедим қовоғимни уйиб…\nНимаям қилардим? Фариштам жавоб қилиш ўрнига мени қанотлари остига олиб осмонга кўтарилди. Бобом биздан сал орқароқда учиб борарди.\nУ ҳақ экан. Боягина менга азоб берган даҳшатларни унутиб улгурмай, тағин устимга жинлар тўдаси ёғилиб, мени ғийбатчилик, ичи қоралик, жаҳлдорликда айблай бошлашди. Лекин иш калтаклашларгача етиб бормади. Тириклигимда ашаддий суюқоёқ, енгил табиатли бўлсам-да, кўпчилик дилхираликларни унутиб юборадиган, ўзимнинг айбимни ҳам тан олишга қодир аёл саналганим сал кўмак берди.\nБунда фариштамнинг ҳам ҳиссаси кўп эди. У жинларга бир талай яхши ишларимни мисол қилиб келтирди. Яъни, бир куни оламдан ўтган ҳамкасбимнинг оиласига маошимнинг ҳаммасини топширганим, ёки гадойга сўнгги тийинларимни берганим… Қизиғи, шундай майда-чуйда эзгу ишларни ҳам жинлар ҳисобга олишди.\nАна шундан сўнг жинлар менга барча хафа қилган одамларнинг исмларини эслашни буюришди. Вой, қандай қилиб ҳаммасини эслаб қолишим мумкин, ахир?.. «Қўлларингдан келганини қилаверинглар, айтмайман!» деб туриб олдим. Ана шу гапим туфайли бизни ўтказиб юборишди.\nБиласизми, навбатдаги синовни эслаш мен учун жуда-жуда оғир. Кўз ўнгимга келтирсам, ҳануз юрагим орқага тортиб кетади.\n— Олдинда қотиллик сўроқлари кутаяпти. — деди фариштам.\nМен бўлсам, бепарво қўл силтадим.\n— Бемалол ўтиб кетамиз. Тириклигимда пашша ва чивинларни ҳисобга олмаса, ҳеч кимни ўлдирмаганман.\n— Ўша пашша, чивинларни ҳам ҳисобингга ёзишлари мумкин. — деди фариштам. Бунақа ҳодисалар жуда кўп бўлган.\n— Тўғрисини айт, — дея фариштамга юзланди бобом. — Ростдан ҳам неварам ҳеч кимни ўлдирмаганми?\n— Шунақасиям бўлган! — қисқа жавоб қилди фариштам…\nБу гапни эшитган бобом секин ўнг қўлини туморга босди.\nТепамизда навбатдаги қора булутлар тўдаси пайдо бўлди. Сал ўтмай, врачларникига ўхшаб кетадиган оқ халатларда жинлар йўлимизга кўндаланг бўлишди. Баъзиларининг халати қонга бўялганди.\n— У ўғли Александр ва Татьяна, Анастасия исмли икки қизини ўлдирганликда айбланади! — эълон қилди жинлар каттаси. Ва қонга бўялган панжаларини баланд кўтарди.\n— Ие, бу нимаси? — ҳайрон бўлиб сўрадим мен. — Менинг ҳеч қачон фарзандим бўлмаган!..\nҲа, мен уларга ўн саккиз ёшимда жазманимдан ҳомиладор бўлиб қолганларим ва ҳомилани ҳар гал олдириб ташлайверганимни айтиб ўтирмадим.\n— Александр деган ўғлингни ҳозир сенга кўрсатамиз! — деди жинлар каттаси. Қизларинг эса жазманинг фикрига кўра албатта туғилиши зарур эди. Аммо сен ўз билганингдан қолмадинг.\nЖинлар мени фариштам ва бобомнинг бағридан тортиб олиб қоронғи йўлак бўйлаб нари олиб кетишди. Улар йўл-йўлакай бараварига «Ҳозир ўғилчангни кўрасан, севимли онажони!» дея ҳайқиришарди.\nБиз деворлари ажойиб тарзда таъмирланган, ўртасида бассейни бор катта залга кириб бордик. Бассейндан буғ чиқар, бадбўй ҳидига тоқат қилишнинг сира имкони йўқ эди. Йўқ, мени жинлар бассейн бўйига судраклаб бориб пастга назар ташлашга мажбур этганларидаги даҳшатларни тасвирлаб бера олмайман.\nҲушимдан кетиб қолибман. Кўзларимни очганимда, тепамда бобом турганини кўрдим. Фариштам ҳам унинг ёнида эди.\n— Яна озгина чидагин, болам! — шивирлади бобом.\nҲа, ҳали бу ҳаммаси эмас экан.\n— Ана энди ҳаётингдаги даҳшатларни намойиш этамиз! — деди жинлар каттаси.\nКўз ўнгимда катта оқ экран намоён бўлди ва Питердаги чиройли, қадимий уй кўрсатила бошланди. Бу уй қачонлардир Кадет корпуси эди. Шу ерда Лермонтов таҳсил олган. Кейинчалик бу уйни туғруқхонага айлантиришган.\nУй экранда катталашиб, ичкарисида қўрқибгина турган ёш бир аёлни кўрдим. У ўзидан ёши улуғроқ бошқа бир аёлга маҳкам ёпишганча турарди…\nҲа, дарҳол эсладим. Ойим мени аборт қилиш учун олиб келганди. Ўшанда мен аниқ бир қарорга келиб, аборт хонасига зинапоялардан кўтарила бошлагандим.\nНамойиш этилаётган фильмда ҳаммаси бошқача тасвирланганди.\n— Мен боламни нобуд қилмайман! — қичқирдим мен тўсатдан ва қоча бошладим. Онам эса менга етиб олиб уқтира кетди.\n— Кўзингни оч, аҳмоққинам! Ўз ҳаётингни расво қиласан-ку! Озгина чидасанг, тамом! Ҳаммаси яхши бўлади! Ҳомиладан халос бўласан!\nСўнгра бошқа бир фильм кўрсатилди. Унда мен ўғил туғдим. Исмини Александр деб қўйдим. Жазманим севиниб кетди. Кейинчалик биз турмуш қурдик ва биргаликда педагогика институтида таҳсил олдик. Шаҳарнинг қайсидир четида мўъжазгина уйимиз, ҳовлида итимиз бор эди. Биз бахтли ҳаёт кечирардик. Кейинчалик икки қизли ҳам бўлдик. Исмларини Настя, Татьяна деб қўйдик. Ўғлимиз Саша улғайиб, руҳоний бўлди. Уни Александр ота деб атай бошлашди. Бу ҳаётда онам биз билан бирга яшаб, болаларимни, кейин невараларимгача тарбия қилди. Саша ажойиб би қизга уйланди. Улар икки ўғил, икки қиз кўришди. Аста-секинлик билан онам иккимиз художўйларга айланиб бордик. Албатта Сашанинг таъсирида.\nФильм оиламиз аъзолари ўтириб биргаликда чой ичаётган жойда тўхтатилди. Ортимиздаги деворга каттакон тақвим илиб қўйилган, унинг остига «21 июл 1990 йил» деб ёзиб қўйилганди. Бу менинг ҳақиқий ҳаётдаги оламдан ўтган куним эди.\n— Давом эттиришга ҳожат йўқ. — деди жинлар каттаси. Агар бунинг қалби бўлса, бу фильмни томоша қилиб ҳўнг-ҳўнг йиғлаган бўларди.\n— У шундоқ ҳам керагича жазосини олди! — мени ҳимоя қилишга ўтди фариштам. — Кўрмаяпсанми, йиғлаяпти?!.\n— Дўзах кўз ёшларга ишонмайди! — деди жинлар каттаси. — Йиғласа йиғлайверади-да!..\n— Сен ноҳақсан! — гапга аралашди бобом. — У бутун умр тавба қилиб яшаган\n— Тавба қилган? Қайси черковга кириб тавба қилган?\n— Ҳа, бу ҳақиқат! — деди фариштам ва қўлини экран томон чўзди. Шу лаҳзада бошқа бир манзара намоён бўлди.\nБиз Георгий билан болалар боғчаси рўпарасида турибмиз. Чор атрофда болажонлар қийқириб ўйнамоқда. Мен тез-тез унга таънали боқар, кўзларимдан дувиллаб ёш оқарди.\nБу манзара ниҳоят топгач, бошқаси кўринди. У ерда Георгийни навбатдаги хиёнати учун тинимсиз койирдим ва унга: Майли, йўқол! Бахтли бўл!: дея қичқирардим.\nТасвир тугаб экран ўчди. Менинг хотираларимда ўша ҳодисанинг ўзгинаси жонлана бошлади. Ҳа, Георгий мен билан бола масаласида гаплашишни истамас, хиёнат қилишда, бегона аёлларнинг ортидан чопишда эса ҳамон давом этарди.\n— Майли, руҳингизни олинг-у, бу ердан йўқолинг! — деди жин кутилмаганда. — Бу гуноҳи учун жазосини олди. Лекин олдинда уни жиддий синовлар кутади. Қани, ўшалардан ҳам бир ўтиб кўрсин-чи!\nБиз йўлга тушдик. Қалбим тунд эди. Вужудимни қандайдир ёқимсиз, аччиқ дард кемирар, гоҳ қусгим, гоҳ ўзимни ҳушдан кетаётган каби ҳис этардим.\nАфсус! Нега тириклигимда Худога нолалар қилмадим? Нега художўйлик йўлидан кетмадим? Нима учун болажон бўла олмадим?..\nҚанча йўл босдик, билмайман. Олдимизни қуюқ туман қоплаб, яқингинамизда пуштиранг тошлардан бунёд этилган баланд қалъа кўринди. Қалъа эшиги тепасига ранг-баранг олов билан «ХУШ КЕЛИБСИЗ!» деб ёзиб қўйилганди. Ичкаридан эса, қандайдир мусиқа янграрди.\nҚалъага яқин келгач, беихтиёр этим жунжикиб вужудимни титроқ босди. Чунки… Қалъа зинога муккасидан кетган эркак ва аёллар танасидан қурилган экан. Жазманларнинг юзлари тилинган, оғзи очиқ ҳолда инграшар, кўзлари ўйиб олинган, қалъа деворидан қонли кўз ёшлар оқиб пастга тушарди.\n— Адашганлар салтанати! — деди бобом.\n— Э, мен адашмаганман. — дедим хотиржамлик билан. — Тўғри, кўп эркаклар билан яқин муносабат юритганман. Аммо ҳар гал чин юракдан, тоза қалб билан йўл тутганман.\nБобом негадир бу гапларимга хурсанд бўлмади.\n— Менга қара, — деди у бўйнидан туморини ечиб қўлига оларкан. — мен дарвозанинг ташқари тарафида туриб сени дуо қиламан. Сен тезроқ жазолардан халос бўлишингни Худодан сўрайман. Манави туморни занжирга бойлаб узайтирамиз ва сен бир учини ушлаб оласан. Агар фариштанг сени жинлардан қутқара олмаса, ўзим занжирни тортиб ташқарига чиқариб олишга ҳаракат қиламан.\n— Занжир калта-ку! — дедим елка қисиб.\n— Сен ўша ўзинг айтган «соф севгинг»ни деб жуда узоқ кетмагансан деб умид қиламиз. Агар ҳақ бўлиб чиқсанг, занжир ўз-ўзидан узайиб боради. Акси бўлса, узилишга мажбур бўлади.\nШу пайт ичкаридан қип-яланғоч эркак, аёл жинлар тўдаси чиқиб келишди-да, мени ўраб олишди. Ўлай агар, тириклигимда бу қадар очиқ манзарани сира кўрмагандим.\n— Қани, салтанатимизга марҳамат қилсинлар! — чивиллаб мени ичкарига бошлай кетишди жинлар. — Уялма, киравер! Сен бу ерда зерикиб қолмайсан! Бошингга шундай ишларни соламизки, туғилганларингга пушаймон ейсан!\nБиз фариштам билан бирга ичкарига қадам қўйдик. Эҳ, бу ерда кўз кўриб қулоқ эшитмаган манзара намоён эди!.. Мусиқа садоси, эркак, аёл жинлар бир-бирларини қучоқлаганча рақс тушиши, барчанинг кўз ўнгида баъзилари бурчак-бурчакда бир-бирларининг пинжига кирганча ётишлари… Бу манзара ростини айтсам, одамнинг кўнглини айнитарди холос.\nМенга бир қараганда, қурбақани эслатиб юборадиган, оғзи акуланики каби катта жин аёл яқин келди-да, орқамга шапатилаб бор овозда қичқирди:\n— Ў, бизга янги қиз келибдими дейман? Хўш, ўз хоҳишинг билан орамизда қоласанми, ё…\n— Нима ё? Бу билан нима демоқчисан? — сўрадим ундан.\n— Ундан нима истайсиз? — орқамиздан етиб келган бобом жин аёлга савол ташлади.\n— Менми?.. Бошимга ураманми буни? — ерга тупуриб лаб бурди жин. — Ҳозир у тириклигида кўнгилхушлик қилган эркаклар сонини ҳисоблаймиз ва уларга қўшиб буни ҳам тегишли жойга жўнатамиз.\n— Бу ерда ҳисоблаб ўтиришнинг сира ҳожати йўқ. — дедим мен. — Менинг ҳаётимда учрашадиган, яшайдиган биргина эркак бўлган.\n— Шунақа дегин? Вей, биргина эркаклар билан рисоладагидек яшаган аёллар бизнинг тепамиздан катта тезликда учиб ўтишади. Ҳозир биз санайлик, ўшанда биласан!..\nЖин қўлидаги қутини очиб, ичидан бир даста беҳаё суратлар чиқарди. Не кўз билан кўрайки, суратда мен ўз севган кишим билан турардим. Қолганлари… Қолганларида бегона эркаклар… Биз беҳаёларча суратга тушган эдикки, нимадир дейишга ожиз қолдим.\n— Бу менинг эрим Георгий! — дея олдим жинга зўрға.\n— Қолганлари-чи? Ўйнашларинг-ку!\n— Бу… Шунчаки кўнгилхушликлар эди.\n— Ҳа-а, сен шуни кўнгилхушлик деб атйяпсанми?.. Лекин бу гапинг билан ҳеч нарса ўзгариб қолмайди.\nЖин ўзининг яшил кафтини бурнимга яқинлаштирганди, унда оқ-пуштиранг яланғоч қиз сурати кўринди.\nМен яхшилаб назар солдим. Бу менинг ёшликдаги суратим эди\n— Энди бунисига разм сол! — деди жин бошқа кафтини кўтариб.\n— У кафтида менинг биринчи муҳаббатим экан. Жин икки кафтини бир-бирига яқинлаштирган эди ҳамки, биз муҳаббатим билан бир-биримизга маҳкам ёпишиб, ишқ лаззатидан баҳра ола бошладик.\n— Энди бу йигитчани, — деди жин. — сал нарига суриб турамиз. Ҳозирча сайр қилиб келсин! — У бир кафтини бошқасидан тағин узоқлаштирди ва биринчи муҳаббатим ўрнида иккинчиси пайдо бўлди. У ёш, навқирон шоир йигит эди. Биз шоир билан қисқа вақт учрашиб юрганмиз. Лекин жиннинг кафтида юз бераётган ҳодисаларга ишонишнинг сира имкони йўқ эди. Ҳозиргина биринчи муҳаббатим билан лаззатланган танам энди дарҳол шоирнинг қўйнига кирди. Жин сал туриб икки кафтини бир-бирига урди-ю, энди мен икки эркакнинг орасида қолиб уларни ўз меҳримдан баҳраманд эта бошладим.\n— на энди сенинг ҳақиқий севгилинггаям етиб келдик! — деди жин.\nҲақиқатан унинг кафти бўйлаб кичкина, кўп бошли, кўп қўлли ва кўпоёқли маҳлуқ кезар, қўллари, оёқлари менинг танамни икки эркакнинг қучоғидан юлиб олишга уринарди.\n— Бу нимаси? — йиғлагудек бўлиб сўрадим мен жиндан. — Нега ёлғонларни намойиш этасан?..\n— Бизда ёлғон бўлмайди. Ундан кўра, шартимга қулоқ тут. Энди бизнинг князимизни хурсанд қиласан. Шундай хурсанд қиласанки, ҳаммамиз маза қилиб томоша кўрайлик. Мана шу нарса сенга тайин этилган жазодир.\nҚурбақасифат жин биз томон ёпирилиб кела бошлаган яшил булутга таъзим бажо айлади. Булут бирдан тарқаб, орасидан Шайтони лаин тиржайган кўйи чиқиб келди. У қип яланғоч, кулранг танаси кўнгилни ағдаргудек жирканч эди.\n— Қани, ўзимнинг кичкина қайсарим! — дея менга тобора яқинлашиб келарди шайтон. — Икковимиз ҳақиқий севгини намойиш этамиз. Манавилар ҳам бир томоша кўришсин-да!.. Ўзим суякларингни синдиргудек эркалайки…\n— Фариштам! — қўрқув аралаш қичқирдим мен.\n— Чиранаверма кўпам! — деди шайтон. — У барибир сени эшитмайди. Биздаги ёқимсиз ҳидларга фариштангнинг димоғи дош бера олмай жуфтакни ростлаб қолган. Келақол, отагинангнинг қўйнини тўлдир, жонидан!\nМен ўзимни нари олиб қўлимни орқага ташлаган эдимки, шу заҳоти кафтларим орасида бобомнинг тумори бойланган занжирни ҳис этдим.\n— Қўйвор бу занжирни! — бақирди шайтон мен томон югурди. Бироқ занжирнинг бир учини кафтларимга ўраб иккинчи учи билан шайтонни тушириб қолдим. Ана энди атрофимдаги жинларнинг қичқириқлари ҳаммаёқни тутиб кетди. Мени эса қандайдир куч дарвоза ортига итқитиб ташлади.\nКўзимни очганимда икки қўлтиғимдан фариштам ва бобом тутганча номаълум тарафга судраб боришарди.\nСал ўзимга келгач, улар мени яна олдинда хайрсизлик салтанати кутаётганидан огоҳ этишди. Мен ўзимча бунисидан ҳам осонгина ўта олишимга ишондим. Аммо уларга ҳеч нарса демадим. Ва тўғри йўл тутдим.\nМен тириклигимда ҳеч қчон гадойнинг ёнидан индамай ўтиб кетмаганман. Чўнтагимда сўнгги танга қолган бўлса-да, унга тутқазганман. Дўстларим кулфатда қолсалар, кўмаклашганман. Ҳатто сиёсий террор қурбонларига, Чернобил ҳалокати туфайли жабр чекканларга, Арманистондаги зилзила туфайли азият кўрганларга сидқидилдан ёрдам берганман. Қайта қуриш даврида эса россиялик кексаларни моддий тарафдан қўллаб-қувватлаганман. Лекин бу салтанатдагиларнинг намойиш этаётган ўйинларидан лол эдим.\nАна, отам билан сиёсат бобида баҳслашаяпман. Унга марксизм-ленинзмга асосланган классикларнинг жумлаларини келтириб ўзимни оқламоқчи бўлаяпман. Биз баҳслашишимиз давомида ортимизда иккита қора соя пайдо бўлди. Бири отамники, иккинчиси меники. Менинг соям ўзининг ўткир, узун ва беўхшов тишларини ғижирлатганча отамнинг жигарини суғуриб олишга интилаяпти.\nГеоргий ва менинг иштирокимдаги навбатдаги саҳна ҳам худди шунга ўзхшаш эди. У ожиз, бемор ҳолатда ваннахонада қимирламай ётар, мен бўлсам, остонада икки қўлимни белимга тираган кўйи уни чақиб-чақиб олар, «Йўқол, хиёнаткор! Кет уйимдан! Йўқол!» дея бақирардим. Ҳайқириқларимдан ваннадаги сув қизара бошлаб, қонга айлана борарди.\nҲа, ҳаётимда бу тахлит кўнгилхираликларнинг жуда кўпини келтириб чиқарганман. Шунинг учун ҳам нима қилишни билмайман. Олдинда ўзимни кутаётган жазоларни ўйлаб дир-дир титрайман. Ана, рўпарамда оғир гурзилар кўтарган бир тўда жинлар ҳозир бўлишди. Агар савалай бошлашса, мажақлаб ташлашади-ку!.. Эҳ, бобожон, фариштам, мени ҳимоя этсаларинг-чи!.. Қаранглар, оғзимдан худди ваннадаги каби қип-қизил қон сизиб чиқяпти! Димоғимни қоннинг сассиқ ҳиди тутиб, кўнглим айнияпти…\nКатегория: Hikoyalar to'plami | Просмотров: 28 | Добавил: Sherlaruz.CoM | Теги: ЎЛИМДАН КЕЙИНГИ ҲАЁТ, мистика | Рейтинг: 0.0/0


Имомга суиқасдда айбланганлар ҳукм чиққунча озод қилинди\nШвециянинг Стромшунд шаҳрида ўзбекистонлик таниқли имом Обидхон қори Назаровга қилинган суиқасдга кўмаклашганликда айбланган ўзбекистонликлар маҳкама ҳукми эълон қилингунига қадар қамоқдан озод қилинди.\nШвеция прокуратураси Ўзбекистон фуқаролари бўлган эр-хотин Баҳодир Пўлатов ва Нодира Аминоваларни шу йилнинг 22 феврал куни ўзбекистонлик диний уламо Обидхон қори Назаровга суиқасд қилган шахсга кўмаклашганликда айблаётган эди.\n15 май куни ҳибсга олинган айбланувчилар устидан маҳкама Стромсунд шаҳрида 12 июлдан 18 июлгача давом этди. Суд Баҳодир Пўлатов ва Нодира Аминова устидан ҳукм чиққунга қадар очиқда қолишлари мумкинлиги ҳақида ҳукм қилди. Ҳукмнинг 26 июл куни ўқилиши кутилмоқда.\nПайшанба куни суд қарори эълон қилинишида қатнашган ўзбекистонлик сиёсий муҳожир Аҳмаджон Озодликка бу ҳақда гапириб берди.\nАҳмаджон билан суҳбат\nОбидхон қори Назаров тарафдорлари Баҳодир Пўлатов ва Нодира Аминовалар ҳукм ўқилгунга қадар Швециядан қочиб кетишлари эҳтимоли борлигидан хавотир билдирмоқда.\nСуд жараёнини кузатган ва исми сир қолишини истаган яна бир ўзбекистонлик муҳожир Баҳодир Пўлатов ва Нодира Аминовалар оқланиши мумкинлигини ҳам эҳтимолдан соқит қилмади.\nБаҳодир Пўлатов ва Нодира Аминоваларнинг ҳукмга қадар озодликка чиқарилиши бундай тахмин учун асосдир дейди суҳбатдошимиз.\nУнинг назарида прокурор бу жуфтликнинг суиқасдга алоқадорлигини жиддий тарзда исботлай олмаган.\nСуд жараëнини кузатган Аҳмаджон эса Баҳодир Пўлатов ва Нодира Аминоваларнинг суиқасдга алоқадорлиги маҳкамада ўз исботини топди деган фикрда.\nПайшанба куни маҳкама прокурори Кристер Петерсон айбланувчиларга 8 йил қамоқ жазосини сўради.\nСуд мажлисини кузатган Östersunds-Posten газетаси мухбири Торд Андерсонга кўра, прокурор суд терговидаги кўрсатмалардан суиқасд ортида Ўзбекистон Миллий хавфсизлик хизмати турган, деган хулосани берган.\n"Биз тақдим этган фактлар суиқасд имомнинг тузумни танқид қилгани учун содир этилганлиги ва унинг ўзбек хавфсизлик хизматлари топшириғи билан амалга оширилганига ҳеч қандай шубҳа қолдирмайди", дея таъкидлади прокурор Петерсон, деди журналист.\nОбидхон қори Назаров шу йилнинг 22 февралида Швеция шимолидаги Стромшунд шаҳарчасида ўз уйи йўлагида номаълум шахс томонидан отиб кетилган эди.\nМаҳкама сўнгида сўз олган Швеция прокурори Кристер Петерсон ўзбек имомига қилинган суиқасд ортида Ўзбекистон Миллий хавфсизлик хизмати турган бўлиши мумкинлиги бир қанча далиллар билан тасдиқлангани ва бу билан боғлиқ бошқа фаразлар йўқлигини, суиқасдга кўмаклашганликда гумонланаётган Баҳодир Пўлатов ва Нодира Аминова Ўзбекистон томонидан юборилган одамлар бўлиши мумкинлигини баён қилди.\nСуиқасднинг бевосита ижрочиси ҳамон очиқда қолмоқда ва унинг ҳам Ўзбекистон фуқароси экани тахмин қилинмоқда.\nСуд жараёни давомида унинг шахсига тўхталган прокурор 1978 йилда туғилган Юрий Жуковский исмини тилга олди.\n54 ёшли Обидхон қори Назаров ҳамон шифохонада кома ҳолатида ётибди.


“Яшил йўлак” – қонунбузарликларни ...\nУшбу хабар ва видеотасвир бўйича Давлат божхона қўмитаси қуйидагиларни маълум қилади.\nМаълумки, 2018 йилнинг 1 январидан бошлаб, республикамиздаги барча халқаро аэропортларда жисмоний шахслар учун божхона ҳудудига кириб келиш ва уни тарк этиш бўйича “яшил” ва “қизил” йўлаклар жорий этилди.\nХусусан, Самарқанд халқаро аэропортида ҳам 2018 йил 1 январдан бошлаб икки йўлакли тизим тўлиқ амалиётга тадбиқ этилган.\nБунда энг аввало, фуқаролар ва хорижий меҳмонларнинг манфаатларидан келиб чиқиб, улар учун божхона расмийлаштирувидан ўтказиш жараёнларини янада соддалаштириш ва тезлаштириш кўзланган эди-ки, амалда бу мақсадга эришиб келинмоқда.\nЎзбекистон Республикаси Вазирлар Маҳкамасининг 2017 йил 11 октябрдаги “Ўзбекистон Республикаси божхона чегараси орқали ўтказиш пунктларида икки йўлакли тизимни қўллаш тартиби тўғрисидаги низомни тасдиқлаш ҳақида”ги 814-сон қарорида, халқаро парвозлар учун очиқ аэропортлардаги йўловчиларни рўйхатдан ўтказиш ҳамда багажни топшириш жойларида багажда олиб ўтиладиган товарларга нисбатан божхона қонунчилиги бузилишларига риоя этилиши, шунингдек бундай қонунбузарликларни содир этган шахсларни ўз вақтида аниқлаш имконини берадиган шароитлар яратилган ҳоллардагина “яшил” ва “қизил” йўлакларни жойлаштиришга рухсат этилиши белгиланган.\nСамарқанд халқаро аэропортининг кириш ва чиқиш залларида йўловчиларни божхона назоратидан тез ва сифатли ўтказиш учун замонавий рентген аппаратлари ўрнатилган. Мазкур техник воситаси ёрдамида фуқароларнинг қўл ва багаж юклари бирма-бир эмас, балки монитордаги тасвирлар бўйича тақиқланган ёки божхона тўловлари тўламасдан олиб кириш меъёрларидан ортиқча бўлган товарлар мавжуд бўлиши мумкинлигига шубҳа туғилган ҳоллардагина айрим багажлар эгаси иштирокида кўздан кечирилади.\nИжтимоий тармоқларда тарқатилган видеотасвирда хориждан учиб келган йўловчилар багажлари божхона ходими томонидан рентген аппаратидан ўтказилмоқда. Бунда багажлар божхона ходими томонидан йўловчи ёки холислар иштирокисиз очиб текширилаётгани йўқ, балки барча багажларни бирма-бир очиб текшириш амалиётини истисно этган ҳолда улар ичидаги нарса-буюмлар рентген аппарати ёрдамида кузатилмоқда.\nУшбу рентген аппарати мониторидаги тасвирларга кўра ичида тақиқланган буюмлар ёки божхона тўловлари тўламасдан олиб кириш меъёрларидан ортиқча бўлган буюмлар мавжуд бўлиши мумкинлигига шубҳа уйғотган 1 та багажни кейинчалик ташқарида божхона ходими ва юк эгаси иштирокида кўздан кечириш учун қизил скотч билан белги қўйилганлик ҳолати видеотасвирда акс этган.\nБу каби назорат шакли “яшил” ва “қизил” йўлак тизими жорий қилинган барча давлатлар божхона амалиётида кенг қўлланилади.\nРақамларга мурожаат қиладиган бўлсак, Самарқанд халқаро аэропорти орқали жорий йилнинг 9 ойи давомида жами 286 212 дан ортиқ йўловчилар ҳаракатланган. Шундан 278 363 нафари, яъни 97,3 фоиз йўловчи “яшил” йўлак орқали ўтган. 7 849 нафари, яъни бор-йўғи 2,7 фоиз йўловчи “қизил” йўлакдан ҳаракатланган.\nАфсуски, айрим йўловчилар томонидан юртимиз халқаро аэропортларида яратилган ушбу имкониятлар суиистеъмол қилиниб, божхона қоидаларини бузиш ҳолатлари ҳам учраб турибди.\nВаҳоланки, Ўзбекистон Республикаси Божхона кодексининг 162-моддасида жисмоний шахснинг яшил йўлакдан ўтиши божхона қонунчилиги талабларига риоя этиш мажбуриятидан озод этилмаслиги аниқ белгилаб қўйилган.\n“Самарқанд аэропорти” чегара божхона пости томонидан 2019 йилнинг шу кунига қадар жами 201 та ҳуқуқбузарлик ҳолатлари аниқланиб, улар бўйича 1 038,3 млн. сўмлик товар-моддий бойликлар ашёвий далил тариқасида олиб қўйилган.\nЭътиборлиси шундаки, ушбу ҳуқуқбузарликларнинг аксарият қисми айнан “яшил йўлак”ни танлаган йўловчилар томонидан содир этилган. Аниқланган қонунбузарлик ҳолатларидан 6 таси бўйича жиноят иши қўзғатилган.\nХалқимизда, “Касални яширсанг, иситмаси ошкор қилар” – деган доно гап бор. Шундай экан, яратилган имконият ва қулайликлардан тўғри фойдаланишимиз, қонунларни ҳурмат қилишимиз лозим бўлади.


Путин 84 ёшигача президентликда қолиш режалари ҳақидаги саволга жавоб берди 14-10-2021, 15:43 | Zamin.uz\n15:43 / 14.10.2021\n13 октябрь куни бўлиб ўтган «Россия энергетика ҳафталиги» форумининг ялпи мажлиси якунланганидан кейин, Россия президенти Владимир Путин CNBC телеканали бошловчиси Хедли Гемблга интервью берди.\nБошловчи давлат раҳбаридан унинг вориси борасида нимани ўйлаётгани, шунингдек, чиндан ҳам 84 ёшигача президентлик лавозимида қолишни исташ-истамаслиги ҳақида сўради.\n«Йўқ, мен бундай саволларга жавоб бермасликни афзал кўраман, мана шу менинг анъанавий жавобим. Кейинги сайловларга ҳали анча вақт бор. Бу мавзудаги суҳбатлар вазиятни беқарорлаштиради. Вазият тинч ва барқарор бўлиши керак, шунда барча ҳукумат органлари, барча давлат тузилмалари ишонч билан ишлайди ва келажакка хотиржам қарайди. Тўғри, конституция менга кейинги муддат учун номзодимни қўйишга рухсат беради, лекин ҳозирча бу масалада ҳеч қандай қарор қабул қилинмаган», — дея Кремль матбуот хизмати Россия президентининг сўзларини келтирди.\nАввал ҳам Путин бўлажак вориси ва янги президентлик муддатига номзодини қўйиши ҳақидаги саволларга бир неча бор жавоб берган. Хусусан, июнь ойининг охирида, давлат раҳбари жонли эфирда президентлик учун муносиб номзодни аниқлаш мумкин бўлган вақт ҳали олдинда эканини айтган.\n«Президентликка номзодини қўядиган кишиларга тавсиялар бериш менинг зиммамдаги масъулият. Дунёнинг барча мамлакатларида шундай. Бу борада бирорта истиснони билмайман. Албатта, вақти келади ва умид қиламанки, фалончи одам менинг фикримча, Россиядек ажойиб мамлакатни бошқаришга лойиқ, дея оламан», — деди Путин.\nПутин ҳар қандай касб эгаси мамлакатни бошқариши мумкинлигини таъкидлади, аммо ҳуқуқий билим ва қонунларни билиш давлат раҳбари бўлишга ёрдам беради. Унинг сўзларига кўра, энг асосийси, президент бўлишга қарор қилган инсон ҳаётининг муҳим қисмини бутунлай ўз ишига бағишлашга тайёр бўлиши керак.\nСўнг Путин 2000 йилдан бери ворис танлаш ҳақида ўйлаётганини, аммо якуний қарорни фуқаролар қабул қилишини айтди. «Бўлажак раҳбар нима ишда, қандай фаолият юритаётгани муҳим эмас, у кимнинг қандай вакили бўлиши аҳамиятсиз, ҳал қилувчи овозни сайловчи беради», — дея таъкидлади у.\nВладимир Путин дастлаб 2000 йилдан 2008 йилгача Россия президенти бўлган, у 2012 йилдан буён ушбу лавозимни қайта эгаллаб келмоқда. 2020 йил 5 апрель куни Путин ўзига яна давлат раҳбарлиги лавозимини эгаллаш учун 2024 йилги президент сайловларида иштирок этиш имконини берувчи қонунни имзолади. “Замин” янгиликларини “Инстаграм”да кузатиб боринг\n2-12-2021, 23:27, Jamiyat\n2-12-2021, 12:02, Sport\n2-12-2021, 08:18, Dunyo\n2-12-2021, 19:29, Jamiyat\n2-12-2021, 15:53, Hayot tarzi\nЯнгиликлар » Дунё » Путин 84 ёшигача президентликда қолиш режалари ҳақидаги саволга жавоб берди


Моуриньо: Ҳозир фаолиятимдаги энг ёмон даврни ўтказмоқдаман ва қанча танқид бўлса қабул қиламан\n"Челси" жамоаси бош мураббийи Жозе Моуриньо жамоасидаги вазият ҳақида гапириб ўтди.\n"Айтишим мумкинки, айни вақтда мен ўз фаолиятимдаги энг қийин даврни бошдан кечирмоқдаман. Лекин бу ҳам бир тажриба. Албатта мен бу тажриба узоқ вақт давом этишини истамайман. Эртагаёқ барчаси тугагани яхши.\nБундай ҳолат бевақт келди. Ўз фаолиятимни бошлаганимдан 15 йил ўтибгина шундай босқичга тўқнаш келдим. Бунақа босқич 10 йил олдиноқ ўтиб кетиши керак эди.\nЛекин менимча бу ҳам яхшиликка бўлиши керак. Буни "жуда фойдали салбий тажриба" дея баҳолаш ҳам мумкин. Натижаларимиз қўрқинчли. Менга аввал ҳам шундай омадсизликлар таҳдид солганди, лекин ҳозиргиси жуда ёмон вазият. Мен ҳеч қачон қисқа вақт ичида бунчалик кўп мағлубиятли ўйинларни ўтказмагандим.\nЖамоада ички зиддиятлар борлиги тўғрисида гапиришаяптими? Биз ҳамма учун очиқмиз. Жамоамизда аёлсифат футболчилар йўқ. Барча футболчиларим вазиятни тўғри тушуниб туришибди ва улар танқидларни ўзларига қабул қилишмоқда. Шу билан биргаликда ўз устиларида ишлашни давом эттириб, кейинги ўйинлар ҳақида ўйлашмоқда.\nБих хатолар устида ишлаяпмиз ва кейинги ўйинларда бу хатоларни такрорламасликка ҳаракат қиламиз. Хато юз бердими, демак бу ҳақида гапириш керак. Бу ҳақида мураббий гапиради. Биринчи таймда хато содир этилса, танаффусдаёқ мураббий футболчилар билан шу ҳақида гаплашади. Агар хато иккинчи тайм вақтида амалга оширилса, бу ҳақда кейинги кунда гаплашилади.\nЧунки, ўйиндан кейиноқ хатолар бўйича гаплашиш тўғри эмас.\nҚолаверса, ўйинлардан кейин менда лоқайдлик кайфияти бўлади. Ўйинлардан сўнг, уйга бориб дам олишни истайман. Кейинги кунда эса ишга хотиржам тарзда келаман ва ўз мураббийлигимни бошлайман.\nМен мураббийман. Мени истаганча танқид қилишингиз мумкин", дейди Моуриньо.


Жиззах вилоятининг энг чекка тумани — Янгиободда ҳам истиқболли лойиҳалар амалга оширилмоқда. Жумладан, Хўжамушкентсой канали бўйлаб фаолият юритаётган турли шаклдаги мулкдорлар 168 гектарда мева, 205 гектарда узум, 200 гектарда полиз, 170 гектарда сабзавот, 80 гектарда экспортбоп булғор қалампири, 70 гектарда ловия, 578 гектарда нўхат, 30 гектарда маккажўхори, 60 гектарда озуқабоп экинлар етиштирмоқда.\nМасалан, 7 гектар майдонда олхўри, 2 гектарда олма, 60 сотихда гилос, 50 сотихда ўрик, 5 гектарда узум етиштираётган «Совот мевазори» фермер хўжалигида дастлабки хирмон кўзга ташланиб қолди.\n— Ўтган йили олхўридан 6 тонна ҳосил олган эдик, бу йил 10 тоннани мўлжаллаяпмиз, — дейди «Совот мевазори» фермер хўжалиги иш бошқарувчиси Мавлонқул ТОҒАЕВ. — Дарахтлар чангланишини яхшилаш учун асаларичиликни йўлга қўйдик. Ҳали боғимиз мевага тўлиқ киргани йўқ. Токзор ҳам янги. Даромад яқин йилларда бир неча баробар ортади, албатта. Айни пайтда паррандачилик ва чорвачилик йўналишидаги янги лойиҳаларни амалга ошириш устида ҳам иш олиб бораётирмиз.\nАграр соҳада амалга оширилаётган ислоҳотлар фақат маҳсулот етиштиришда эмас, балки уни сақлаш, қайта ишлаш ва экспорт қилиш тармоқларида ҳам кенг қулоч ёймоқда. Чунончи, «Совотагроголд» масъулияти чекланган жамияти жамоаси 100 гектар ерда узум, 500 гектарда экспортбоп сабзавот етиштиришни ҳамда 1000 тоннали мева-сабзавотни сақлаш имкониятига эга совитгич қуришни режалаштирган. «Совотагроэкспорт» МЧЖ эса, 50 гектар майдонда томчилатиб суғоришни жорий этиб, ёнғоқ ва гилоснинг Италиядан келтирилган навларини экишга ҳозирлик кўрмоқда. Шунингдек, туманда 2019 йили 4 гектар ерда гидропоника усулида помидор етиштириш йўлга қўйилади. 500 тоннали мева сақлаш совитгичи ва 3 тонна мевани қайта ишлаш цехи ишга туширилади.\n«Янгиободузумсервис» масъулияти чекланган жамияти 295 гектарда узум етиштираётир. Келгуси йилдан ҳар гектар токзордан 10 тоннадан узум олишни мўлжаллаётган жамоа ҳосилнинг бир қисмини сақлаш учун 177 миллион сўмлик совитгич қурмоқда. Ҳосилнинг қолган қисмини майиз сифатида экспорт қилиш режалаштирилган.\n— Германиядан 135 миллион сўмлик технология келтириб, узумни қайта ишлашни йўлга қўймоқчимиз, — дейди «Янгиободузумсервис» ҳисобчиси Абдусалом РУСТАМОВ. — Бунинг учун бино ҳам ҳозирлаб қўйдик. Шунингдек, 35 миллион сўмга ток устунлари — шпалерлар ишлаб чиқарадиган ускуна келтириш бўйича ҳам иш олиб боряпмиз. Келгуси йилдан 95 гектар майдонда томчилатиб суғоришга ўтамиз. Ушбу лойиҳаларни амалга ошириш учун банкдан 3 миллиард сўм кредит олиш режалаштирилган.


Жорий йилнинг 1 апрель ҳолатига Ўзбекистонда етиштирилаётган гўштнинг (тирик вазнда) 94,3 фоизи деҳқон (шахсий ) хўжаликларига, 4,8 фоизи фермер хўжаликларига ва 0,9 фоизи қишлоқ хўжалик фаолияти билан шуғулланувчи корхоналар ҳиссасига тўғри келган.\nБу ҳақда Монополияга қарши курашиш қўмитаси ахборот хизмати Ўзбекистон Республикаси Статистика қўмитасига таяниб хабар қилди.\nМонополияга қарши курашиш қўмитаси гўшт бозорида ҳеч қандай монополия йўқ ва рақобат шаклланган, деб ҳисоблайди.\n"Шунингдек, бу ўз навбатида республикамизда гўшт бозорининг талаб ва таклифдан келиб чиқиб барқарор ишлаб чиқаришни таъминлайдиган саноат ишлаб чиқариш улуши жуда камлигини кўрсатади" дейилган қўмита баёнотида.\nАйтилишича, Ўзбекистон Республикаси Вазирлар Маҳкамасининг 2018 йил 30 мартдаги 249-сон қарори билан Нархлари (тарифлари) давлат томонидан тартибга солинадиган ижтимоий аҳамиятли товарлар (хизматлар) ва уларнинг стратегик турлари рўйхати тасдиқланган. Унга кўра, гўшт ушбу рўйхатга киритилмаган ва унинг нархи ишлаб чиқарувчи томонидан мустақил равишда белгиланади.\nҚўмита томонидан гўшт бозори ўрганилаётгани, ўрганиш якуни бўйича Қўмита айнан шу соҳада тадбиркорлик фаолиятини янада ривожлантиришга қаратилган таклифлар ва чора-тадбирлар дастурини ишлаб чиқиши билдирилди.\nМонополияга қарши курашиш қўмитаси ахборот хизмати бу баёнотини ижтимоий тармоқлардаги гўшт нархи хақида постлар муносабати билан эълон қилганини билдирди.\nКуни кеча Ўзбекистон Ветеринария ва чорвачиликни ривожлантириш давлат қўмитаси расмийлари мамлакатда гўшт нархининг юқорилаб бораётганига монополия сабабчи эканини айтган эди.\n19 июл куни Тошкентда ўтказилган матбуот анжуманида қўмита раиси ўринбосари Аброр Акбаров бу ҳақда шундай деди:\n"Тўғрисини айтиш керак, гўшт нархининг қимматлиги бу – соҳадаги монополия билан боғлиқ жиҳат. Гўшт бозорларини кўпчилик қассоблар ўз шахсий монополиясига айлантириб олишган, табиийки, нарх-наво ҳам улар томонидан бошқарилади. Бунда ҳатто молиявий пирамиданинг кўринишларини ҳам учратасиз", - деди Акбаров.\nШу кунларда Ўзбекистоннинг айрим бозорларида гўшт нархи 60 минг сўмдан ошиб кетган.


АҚШ Конгрессининг ҳар икки палатаси Президент Жорж Бушга, агар зарурат туғилса, Ироққа қарши ҳарбий куч ишлатиш ваколатини берди.\nБундай ҳужумлар Саддам Ҳусайн оммавий қирғин қуролларини йўқ қилишдан бош тортсагина амалга оширилиши мумкин. Бугун эрталаб бу ҳақдаги резолюция Сенат тарафидан кўпчилик овоз билан маъқулланди. Конгресснинг Вакиллар палатаси эса уни кеча тасдиқлаган эди. Конгресс Бушга бундай ваколатни, АҚШ манфаатларини ҳимоя этиш мақсадида Ироқ тарафидан келаётган хавфнинг олдини олишда зарурат туғилган тақдирдагина унга қарши куч ишлатиш учун берди.\nКеча Ироқ раҳбарияти АҚШ маъмурияти вакилларини Бағдод оммавий қирғин қуролларига эга эмаслигига ишонтириш учун уларни мамлакатга таклиф этди.